title: Pääoma 2000-luvulla

text: Summersin mukaan eniten rikastuvan prosentin tulot ovat peräisin lähinnä työstä eivätkä pääomien kasautumisesta, kuten Piketty kirjoittaa. Toimitusjohtajien väitetään täyttävän pörssiyritysten hallitukset läheisillään ja jakavan itselleen korkeita palkkoja, mutta oikeasti parhaiten palkatut toimitusjohtajat ovatkin vahvojen pääomasijoittajien hallitsemissa yrityksissä eivätkä pörssiyhtiöissä. Palkka riippuu monella tavalla työntekijän tuottamasta voitosta toisin kuin Piketty esittää. Globalisaatio hyödyttää myös viihde- ja urheilusupertähtiä.


title: Pääoma 2000-luvulla

text: Financial Times esitti toukokuussa 2014 käsityksensä, että Pikettyn teos pohjaa osittain virheelliseen aineistoon ja löydökset ovat vääristyneitä. Piketty pitää Financial Timesin kritiikkiä ”epärehellisenä”, sillä vaikka hänen käytössään oleva data ei ollut täydellistä, se ei muuta hänen päätelmiään, joita tukevat myös viimeisimmät tutkimukset, jotka ovat käyttäneet eri lähteitä kuin hän. Lisäksi Piketty pitää Financial Timesin kritiikkiä ”naurettavana”, sillä kaikki sen aikalaiset ovat myöntäneet suurten omaisuuksien kasvavan nopeammin. Hän on julkistanut käyttämänsä lähteet internetissä luettavaksi. Financial Times torjui Pikettyn vastakritiikin. Kriitikoiden mukaan Pikettyn käyttämän datan akuutein ongelma liittyy Englantia käsittelevään dataan ja sen käyttöön. Nobelisti Paul Krugman tukee Pikettyä ja totesi New York Timesin blogissaan: "Joka luulee, että käsitys taloudellisen epätasa-arvon lisääntymisestä on osoitettu vääräksi, joutuu varmasti pettymään."


title: Pääoma 2000-luvulla

text: Pikettyn mukaan kasvua suurempi tuotto ("r>g") johtaa tulojen kasautumiseen rikkaille seuraavien askelten kautta. Brookings-instituutin ja Michiganin yliopiston professorin Justin Wolfersin mukaan Piketty ei osoita niistä yhtäkään, vaikka hän tarvitsisi ne kaikki:Pikettyn ja Saezin omaan dataan viitaten Wolfers osoittaa, että vuosina 1970-2010 ylimmän prosentin lisätuloista 68 prosenttia selittyy palkkaerojen kasvulla ja 0 prosenttia sillä, että pääomatulojen osuus tuloista olisi kasvanut.


title: Pääoma 2000-luvulla

text: FT:n Piketty-kritiikkiä Wolfers kuitenkin piti pääosin virheellisenä: siinä verrattiin liian erilaisia datasarjoja keskenään.


title: Pääoma 2000-luvulla

text: Huippukymmenyksen osuus yhdysvaltalaisten tuloista on 1997-2010 ollut vuosien 1924-1940 tasolla, vuonna 2007 jopa korkeampi, oltuaan siinä välissä vuosisadan matalin. Samantapainen U-käyrä koskee myös huippuprosentin osuutta tuloista anglosaksisissa maissa. Sen sijaan on epäselvää, ovatko vaurauserot kasvaneet, ja ne ovat selvästi alempia kuin huippuaikana, vuonna 1910.


title: Kaunotar-Tuote

text: Kaunotar-Tuote Oy oli turkulainen naistenvaatetehdas, joka toimi vuodesta 1962 vuoteen 1990. Suurimmillaan se työllisti 230 henkilöä vuonna 1987.


title: Kaunotar-Tuote

text: Kaunotar-Tuote oli yksi kauppaneuvos Maire Suomisen (1930–1998) ja hänen miehensä Arvo Suomisen (1928–1967) perustamista yrityksistä. Suomisten vaatetusalan yrittäjäura alkoi 1959, kun he perustivat miestenvaateliike Suomisen ja naistenvaateliike Kaunottaren (myöhemmin Oy A. Suominen-Kaunotar). Kolmas vähittäismyymälä Mannerlinja Oy hankittiin seuraavana vuonna, ja vaatetustehdas Kaunotar-Tuote Oy perustettiin 1962.


title: Kaunotar-Tuote

text: Arvo Suomisen kuoltua autokolarissa 1967 Maire Suominen joutui kahden lapsen lisäksi ottamaan vastuun perheen yrityksistä. Kaunotar-Tuotteessa apuna oli hänen sisarensa Anja Niemi, joka oli ollut mukana perustamassa tehdasta ja toimi sen mallisuunnittelijana. Maire Suominen tuli Kaunotar-Tuotteen toimitusjohtajaksi 1976 ja alkoi kehittää yritystä tehokkaaksi Neuvostoliiton bilateraalikaupan harjoittajaksi. Hän uudisti myös tehtaiden tuotantotekniikkaa niin, että Kaunotar-Tuote oli yksi Suomen nykyaikaisimmista vaatetehtaista. Näin yhtiö pystyi lisäämään tuotantoaan, työvoimaansa ja kilpailukykyään. Parhaimmillaan yritys tuotti noin 500 takkia ja 1 100 leninkiä yhden työpäivän aikana. Suurimmillaan 1970-luvulla Kaunotar-Tuote oli 320 työntekijällään Suomen suurin leninkitehdas.


title: Kaunotar-Tuote

text: 1980-luvun lopulla jo 80 prosenttia yrityksen tuotannosta meni vientiin, siitä kolme neljännestä Neuvostoliittoon ja loput Ruotsiin, Norjaan ja Alankomaihin. Kaunotar-Tuotteen kappaompelimo, keskusleikkaamo ja varastot sijaitsivat Turun vanhassa verkatehtaassa ja 1980-luvun alusta uudessa tehtaassa Turun Lausteella ja leninkiompelimo Mietoisissa, johon perustettiin tehdas Turun työvoimapulan takia.


title: Kaunotar-Tuote

text: Vuonna 1988 Kaunotar-Tuotteen osti monialayrittäjä Jaakko Tuominen, mutta Suomen 1990-luvun alun laman ja Neuvostoliiton kaupan romahduksen myötä yritys ajautui konkurssiin 1990. Forssalainen Ajaton Oy yritti jatkaa tuotantoa nimellä Kaunotar Production Oy, mutta sekin yritys loppui konkurssiin.


title: Jeremy Folderol

text: Jeremy Folderol (oikealta nimeltään Jere Saharinen) on suomalainen DJ ja musiikkituottaja.


title: Jeremy Folderol

text: Folderol solmi levytyssopimuksen Warner Music Finlandin kanssa kesällä 2013. Ensimmäisen singlensä, ”In Stereo”, hän julkaisi 4. huhtikuuta 2014. Kesäkuussa 2014 julkaistulla järjestyksessään toisella singlellä, ”We Are Forever”, laulaa laulaja-lauluntekijä ja tuottaja Jonny Rose. Kolmas single, ”Little Sister”, julkaistiin syyskuussa 2015. Kappaleella on mukana ruotsalainen laulaja-lauluntekijä Tilly.


title: Kreenholmin tehdas

text: Kreenholmin tehdas (virolaisittain Kreenholmi Manufaktuur) sijaitsee Narvanjoen saarella. Se perustettiin vuonna 1857. Tehtaan perustajana toimi saksalainen puuvillakauppias Ludwig Knoop. Tehdas sai energiansa joen koskessa toimivasta vesiturbiinista. Tehdasmiljöö muodosti arkkitehtoonisesti kokonaisuuden, johon kuuluivat tehdas, sairaala, työläisten kasarmit, johtajien talot ja Kreenholmin puisto. Rakennukset on rakennettu punaisista tiilistä, vaikuttaen olennaisesti alueen ilmeeseen. Kreenholmin tehdas on ollut historiansa aikana osa niin Venäjän keisarivallan kuin Neuvostoliiton teollisuutta. Suurin henkilöstömäärä 10 459 saavutettiin vuonna 1913. Neuvostostovallan sortumisen ja Viron uuden itsenäistymisen seurauksena yritys yksityistettin vuonna 1994, mutta vuonna 2010 yritys ajautui konkurssiin. Tämä jälkeen tekstiiliteollisuus Kreenholmissa on ollut pienimuotoisempaa.


title: Kreenholmin tehdas

text: Tehtaan toiminta laajeni nopeasti niin, että vuonna 1872 tehtaalla työskenteli 4 500 työläistä eli tehdas oli Venäjän keisarikunnan suurin. Ennen ensimmäistä maailmansotaa vuonna 1913 työläisten ja toimihenkilöiden määrä kohosi 10 459 henkeen.


title: Kreenholmin tehdas

text: Kreenholmi oli 1800-luvun lopulla maailman suurimpia tekstiiliteollisuusyrityksiä. Teollista kasvua edesauttoi vuonna 1870 rakennettu Baltian rautatie eli Pietari-Narva-Tallinna. Tehdas oli ajalle tyypillisesti kokonaisvaltainen eli yrityksellä oli tehdaskiinteistöjen lisäksi oma leipomo, saha, tiilitehdas. Vuonna 1889 Kreenholmin teollisuusalueelle rakennettiin myös oma sisäinen puhelinverkko.


title: Kreenholmin tehdas

text: Tehdas valmisti puolivalmisteita eli kankaita, jotka käsiteltiin edelleen Venäjälle ennen lopputuotteiksi tekoa.


title: Kreenholmin tehdas

text: Viron itsenäistyminen katkaisi yhteydet Venäjän markkinoihin ja niin tehtaan työntekijämäärä putosi vuonna 1921 4000 työläiseen. Tehtaan tuotantokoneisto oli ajankohtaan ja markkinamahdollisuuksiin nähden sopimaton, joten Kreenholmi koki suuria muutoksia toiminnassaan 1920-luvulla. Yritys joutui avaamaan vientikonttoreita uusien markkinoiden saamiseksi Länsi-Euroopan suurkaupunkeihin, kuten Osloon, Berliiniin ja Lontooseen.


title: Kreenholmin tehdas

text: Tehtaan päätuotteita olivat tällöin erilaiset langat ja kankaat, joilla Kreenholmi sai toimintansa kannattavaksi. Vuonna 1939 palveluksessa oli 2 736 henkeä.


title: Kreenholmin tehdas

text: Vuonna 1940 tapahtuneen Neuvostoliittoon liittämisen seurauksena Kreenholmin tehdas kansallistettiin ja liitettiin osaksi Neuvostoliiton suunnitelmataloutta. Tehtaan virallinen nimi oli silloin V.I.Leninille nimetty "Kreenholmi Manufaktuur".


title: Kreenholmin tehdas

text: Tehdas koki ankaraa tuhoa toisen maailmansodan aikana. Erityisesti vuoden 1944 taistelut vaurioittivat Kreenholmin tehdasaluetta. Ensimmäiset koneet saatiin käyntiin heinäkuussa 1945 eli vajaa vuosi sotatoimien päättymisestä Narvan alueella. Kreenholmi oli kuitenkin ensimmäisiä Neuvosto-Viron jälleenrakennuskohteita Neuvostoliiton sodanjälkeisessä viisivuotissuunnitelmassa. Puuvillaraaka-aine toimitettiin tehtaalle Neuvostoliiton Keski-Aasian puuvilla-alueilta. Uusi työvoima tuli muualta Neuvostoliitosta, joten Kreenholmin teollisen toiminnan laajeneminen toimi yhtenä Narvan vahvan venäläistämisen välineenä. Narvasta tuli tämän kehityksen seurauksena täysin venäjänkielinen Neuvosto-Viron kaupunki.


title: Kreenholmin tehdas

text:
Kreenholmilla oli keskeinen rooli Neuvostoliiton suunnitelmataloudessa. Tuotantoa kasvatettiin kaiken aikaa niin, että Neuvostovallan aikana tehtaan tuotanto ja työntekijämäärä laajeni. Huippuvuotena 1970 henkilöstön määrä kohosi 9 617:een ja vuonna 1987 palveluksessa oli vielä 8 246 henkeä.
Toki autiomaatiotakin pyrittiin hyödyntämään. Niinpä vuonna 1972 tehdas sai ensimmäisen automatisoidun kudontalinjan.


title: Kreenholmin tehdas

text: Ajalle tyypillisenä ilmiönä oli myös tehtaan vahva taloudellinen tuki paikalliselle kulttuuri- ja urheilutoiminnalle. Niinpä Kreenholm Narva olikin neuvostovallan aikana merkittävä neuvosto-virolainen jääkiekkoseura.


title: Kreenholmin tehdas

text: Neuvostovallan kaatumisen ja Viron uuden itsenäisyyden aikana tuotanto romahti nopeasti. Puuvillaraaka-aineen hankinta siirtyi romahtaneesta Neuvostoliitosta Yhdysvaltoihin. Kauppaa käytiin näin olleen vaihdettavalla valuutalla, joka oli aivan uutta aiempaan nähden. Tehdas toimi 1990-luvun alussa lähinnä kansainvälisten tekstiiliyritysten halpatuotantoon perustuvana tuotantoyksikkönä. Vuonna 1992 yritys avasi uuden tehtaan, jonka keskeisimpiä tuotteita olivat mm. vuodevaatteet, pöytäliinat, verhot, pyyhkeet, kylpytakit.


title: Kreenholmin tehdas

text: Vuonna 1994 tehdas yksityistettiin niin, että osaomistajaksi tuli alan ruotsalainen toimija Borås Wäferi AB. Vuoteen 1998 mennessä ruotsalaisyritys omisti koko tehtaan. Tässä vaiheessa tehtaalle pyrittiin luomaan omaa tavaramerkkiä. Lisäksi yritys organisoitiin erillisiksi tulosyksiköiksi. Yrityksen toimintaa ja työntekijämäärää vähennettiin niin, että vuonna 2002 Kreenholmilla työskenteli kaikkiaan 4 900 työntekijää. Päämarkkina-alueeksi muodostui EU, jonne myynnistä meni noin puolet ja Yhdysvaltoihin n. 25 %.


title: Kreenholmin tehdas

text: Aasialaisten tullessa tekstiileineen EU-alueelle Kreenholmin asema heikkeni. Kilpailukyky aasialaisiin oli vaikea massatuotteillea, joten Kreenholmikin oli suuntauduttava korkeampaa jalostusarvoa vaativiin tuotteisiin. Tämän suunnan tukemiseksi vuonna 2007 Kreenholmissa avattiin uusi tehdasyksikkö. Työntekijämäärä oli pudonnut siinä vaiheessa 3 300:aan.


title: Kreenholmin tehdas

text: Vuonna 2007 noin viidennes tuotannosta myytiin Suomeen. Tehdas oli Marimekon alihankkija. Epäilyt lapsityövoimalla tuotetun puuvillan käytöstä saivat Marimekon lakkauttamaan tilauksensa.


title: Kreenholmin tehdas

text: Kreenholmin asema osana Borås Wäferi AB:ta heikkeni niin, että lokakuussa 2010 yritys ajautui konkurssiin. Loppuvaiheessa lomautettuja työntekijöitä oli 540. Konkurssin seurauksena Kreenholmin entiselle teollisuusalueelle on syntymässä nyt muutakin kuin teollista toimintaa.


title: Jos vielä jään (elokuva)

text: Jos vielä jään ("If I Stay") on vuonna 2014 ensi-iltansa saanut R.J. Cutlerin ohjaama draamaelokuva. Se perustuu Gayle Formanin romaaniin "Jos vielä jään" vuodelta 2009. Elokuvan pääosassa on Chloë Grace Moretz.


title: Jos vielä jään (elokuva)

text: Elokuvan ensi-ilta oli Yhdysvalloissa 22. elokuuta 2014. Suomessa ensi-ilta oli 5. syyskuuta 2014.


title: Herkullinen elämä

text: Herkullinen elämä "(The Hundred-Foot Journey)" on vuonna 2014 ensi-iltansa saanut Lasse Hallströmin ohjaama draamaelokuva. Se perustuu Richard C. Moraisin samannimiseen romaaniin vuodelta 2010. Elokuvan pääosissa ovat Helen Mirren, Om Puri, Manish Dayal ja Charlotte Le Bon. Elokuvan tuottivat Steven Spielberg, Oprah Winfrey ja Juliet Blake.


title: Herkullinen elämä

text: Elokuvan ensi-ilta oli Yhdysvalloissa 8. elokuuta 2014. Suomessa ensi-ilta oli 29. elokuuta 2014.


title: Johannes Heikkonen

text: Johannes Heikkonen (2. lokakuuta 1892 Muolaa – 6. marraskuuta 1938 Leningrad) oli suomalainen kivityömies joka toimi Karjalan Autonomisen Sosialistisen Neuvostotasavallan sotakomissaarina.


title: Johannes Heikkonen

text: Muolaan Kuusaan kylässä syntyneen Johannes Heikkosen vanhemmat olivat Edvard ja Hetti Heikkonen. Johannes oli työssä 9-vuotiaasta ensin nahkurinverstaassa ja sitten metsätöissä ja paimenena sekä suutarin oppipoikana. Hän lähti sitten Viipuriin jossa hän työskenteli kivenhakkaajana. Heikkonen muutti 1910 Venäjälle jossa hän työskenteli tehtaissa ja rakennustyömailla muun muassa Moskovassa, Kostromassa, Kiovassa, Räävelissä ja Sevastopolissa.


title: Johannes Heikkonen

text: Vuonna 1917 Heikkonen asui Pietarissa jossa hän osallistui bolševikkien joukoissa lokakuun vallankumoukseen. Heikkonen liittyi marraskuussa 1917 suomalaisten kansalliseen vapaaehtoisosastoon ja hän oli Suomen sisällissodan aikana punaisten joukoissa komppanianpäällikkönä osallistuen taisteluihin Kämärässä, Helsingissä, Vilppulassa, Enorannassa ja Pekkalassa. Heikkonen haavoittui kevätätalvella 1918 ja hän palasi Pietariin 7. maaliskuuta 1918.


title: Johannes Heikkonen

text: Heikkonen oli toukokuusta 1918 alkaen aluksi yleisvenäläisen erikoiskomission määräämissä tehtävissä ja hän osallistui sitten tykistökurssille ja jalkaväen komentajakursseille. Huhtikuun lopulla 1919 Heikkonen lähti Kansainvälisen sotakoulun kurssilaisryhmän mukana Aunuksen rintamalle, jossa hän toimi ensimmäisen suomalaisen rykmentin komissaarina ja heinäkuusta 1919 alkaen 6. suomalaisen rykmentin komissaarina. Rykmentti taisteli Suomen puolelta tulleita Aunuksen retkeläisiä vastaan aina syksyyn 1919 saakka. Heikkonen palasi syksyllä Pietariin, mutta lähti sieltä pian kansainvälisen sotakoulun suomalaisoppilaista kootun pataljoonan komentajana Arkangelin rintamalle, jossa vastassa olivat englantilaiset ja amerikkalaiset joukot. Taistelut päättyivät helmikuussa 1920 Arkangelin valtaukseen ja tämän jälkeen suomalainen kurssilaispataljoona siirrettiin Puolan rintamalle. Maaliskuussa 1921 Heikkosen johtama kansainvälisen sotakoulun oppilaista muodostettu pataljoona oli mukana kukistamassa Kronstadtin kapinaa. Vajaa vuosi myöhemmin tammikuussa 1922 Heikkonen oli Itä-Karjalan kansannousun aikana Kiimasjärvelle hyökkäyksen tehnyttä kansainvälisen sotakoulun osastoa johtaneen Toivo Antikaisen apulaisena ja komppanianpäällikkönä.


title: Johannes Heikkonen

text: Heikkonen toimi sitten Pietarissa kansainvälisen sotakoulun opettajana ja myöhemmin hän siirtyi Neuvosto-Karjalaan jossa hän oli muodostamassa Karjalan jääkäripataljoonaa sekä toimi ensin joukkojen aluehallinnon poliittisen sihteeristön päällikkönä ja sen jälkeen aluehallinnon päällikkönä.


title: Johannes Heikkonen

text: 1930-luvulla Heikkonen toimi Mujejärven piirin puolusihteerinä ja hän osallistui muun muassa uitto-, metsä- ja toukotöiden organisointiin. Heikkonen joutui Stalinin puhdistusten uhriksi ja hänet kidutettiin kuoliaaksi Leningradin tutkintavankilassa 6. marraskuuta 1938. Hänen maineensa palautettiin 1955. Petroskoissa Drevljankan kaupunginosassa sijaitsee Heikkosen mukaan nimetty katu.


title: Ikaalisten seurakunta

text: Ikaalisten seurakunta kuuluu Suomen evankelis-luterilaisen kirkon Tampereen hiippakunnan Hämeenkyrön rovastikuntaan. Seurakunnan läsnäolevan väestön määrä oli vuoden 2012 lopussa 6209 henkeä. Muutos viimeisen kymmenen vuoden aikana on ollut -645 henkeä.


title: Ikaalisten seurakunta

text: Seurakunnan perustamisajankohta ei ole tiedossa, mutta joka tapauksessa se on eronnut Kyrön emäseurakunnan mukana vanhasta Sastamalan suurpitäjästä jo ennen 1500-lukua. Jo 1540-luvulla Ikaalinen tunnettiin Kyrön seurakunnan Lahtisten kappelin nimellä. Ikaalinen erotettiin Hämeenkyröstä omaksi pitäjäkseen vuonna 1641 ja samalla perustettiin myös itsenäinen kirkkoherrakunta johon kuuluivat myös Jämijärvi, Parkano, Kankaanpää, Karvia, Hongonjoki ja osia Siikaisista.


title: Ikaalisten seurakunta

text: Kankaanpäästä muodostettin oma rukoushuonekuntansa vuonna 1756 ja kappeliseurakunta vuonna 1759. Omaksi kirkkoherrakunnakseen se erotettiin vuonna 1841 ja samalla sen alaisuuteen liitettiin muut luoteiset osat eli 1796 perustettu Karvian kappeli sekä 1804 perustettu Hongonjoen rukoushuonekunta sekä Siikaisten Samminmajan alue.


title: Ikaalisten seurakunta

text: Parkanon rukoushuonekunta perustettiin vuonna 1800 ja siitä muodostettiin oma kirkkoherrakuntansa vuonna 1860. Tällöin myös nykyisen Kihniön alueet liitettiin uuteen Parkanon seurakuntaan. Viimeisenä alueena Suur-Ikaalisten seurakunnasta erkani Jämijärvi. Se sai oman rukoushuonekuntansa vuonna 1852 ja noin kymmenen vuotta myöhemmin se sai kappeliseurakunnan statuksen. Viimein vuosisadan vaihteessa perustetiin itsenäinen Jämijärven seurakunta.


title: Edge of Tomorrow

text: Edge of Tomorrow on vuonna 2014 ensi-iltansa saanut yhdysvaltalainen tieteiselokuva, jonka on ohjannut Doug Liman. Se perustuu Hiroshi Sakurazakan vuoden 2004 romaaniin "All You Need Is Kill", jonka ovat sovittaneet käsikirjoitukseksi Christopher McQuarrie, Jez Butterworth ja John-Henry Butterworth. Elokuvan pääosia esittävät Tom Cruise ja Emily Blunt. Elokuva sijoittuu tulevaisuuteen jossa Maa on joutunut avaruusrodun hyökkäyksen kohteeksi.


title: Edge of Tomorrow

text: "Edge of Tomorrow" sai ensi-iltansa 28. toukokuuta 2014 Suomessa ja 6. kesäkuuta 2014 Yhdysvalloissa. Elokuva tuotti 370,5 miljoonaa dollaria lipputuloja, 178 miljoonan dollarin budjettia vastaan, ja sai enimmäkseen myönteisiä arvosteluja kriitikoilta.


title: Edge of Tomorrow

text: Majuri William Cage (Cruise), taistelukokematon tiedotusupseeri, joutuu esimiestensä käskystä osallistumaan maihinnousuoperaatioon avaruusolentoja vastaan. Vaikka Cage kuolee taistelussa, hän huomaa joutuneensa aikaluuppiin, joka lähettää hänet takaisin taistelua edeltävään päivään aina kun hän kuolee. Cage lyöttäytyy yhteen erikoisjoukkosotilas Rita Vrataskin (Blunt) kanssa etsien keinoa avaruusrodun päihittämiseen.


title: Intellipocket

text: Intellipocket Oy on digitaalisiin kanta-asiakas- ja jäsenkortteihin erikoistunut yritys, jonka palvelut tuovat yritykset ja yhteisöt lähemmäksi asiakkaitaan. Intellipocketin palvelu tehostaa kanta-asiakasohjelmia nostaen kanta-asiakaskorttien käyttöastetta, laskien ohjelman pyöritykseen meneviä kustannuksia ja lisäten lojaliteettia. Tuote myös mahdollistaa uusien kanta-asiakasjärjestelmien ja jäsenviestintäkanavien perustamisen kustannustehokkaasti sekä markkinointirekisterin nopean kasvattamisen.


title: Intellipocket

text: Intellipocket on Suomen ensimmäinen sähköisten korttien toimittaja. Andiamolle vuonna 2009 toteutettu kanta-asiakaskortti avasi Suomeen uuden korttityypin joka sittemmin on opittu tuntemaan nimellä mobiilikortti.


title: Intellipocket

text: Intellipocketin aputoiminimi on Zap On Mobile.


title: Intellipocket

text: Intellipocketin sovelluksilla on Suomessa jo yli miljoona käyttäjää. Yhtiön sovelluksia on käytössä yli 50 maassa.


title: Intellipocket

text: Suomessa yhtiön palveluita käyttävät tai ovat käyttäneet esimerkiksi Palloliitto , RAY , Pentik , Lääkäriliitto , Suomenyrittäjät ja yli 100 muuta kanta-asiakasohjelmaa, liittoa tai järjestöä.


title: Intellipocket

text: Intellipocketin tuotteelle on myönnetty patenteja Euroopassa, USAssa ja Venäjällä.


title: Intellipocket

text: Intellipocket Oy on 2014 julkaissut myös pienyrityksille suunnatun https://studio.intellipocket.com verkkosivuston. Intellipocket Studio on verkossa toimiva työkalu, jolla yrittäjä luo oman mobiilin kanta-asiakaskortin. Mobiilikorttinsa kautta yrittäjä saa tarjottua kanta-asiakkailleen vaihtuvia kohdennettuja etuja ja ohjattua heitä asioimaan yrityksessään useammin.Palvelu on maksullinen mutta sisältää ilmaisen 30.päivän kokeilu jakson.


title: Suurpuolan kapina (1918–1919)

text: Suurpuolan kapina 1918–1919 (; ) oli puolalaisten sotilaallinen kapina Saksaa vastaan Suur-Puolan (Saksassa nimillä Poznanin suurherttuakunta ja Posenin provinssi) alueella. Kapinalla oli merkittävä vaikutus Versailles'n rauhansopimukseen, joka myönsi uudelleenperustetulle Puolalle kapinallisten voittamat alueet ja lisäksi muita alueita, joista useimmat olivat olleet osa Puola-Liettuaa ennen Puolan jakoa.


title: Suurpuolan kapina (1918–1919)

text: Suur-Puola tai Iso-Puola on historiallinen alue, joka vastaa suurin piirtein nykyisen Ison-Puolan voivodikunnan alueita.


title: Suurpuolan kapina (1918–1919)

text: Vuonna 1795 tapahtuneen Puola-Liettuan kolmannen jaon seurauksena Puola lakkasi olemasta itsenäisenä valtiona. Vuoden 1795 ja ensimmäisen maailmansodan syttymisen välillä Puolan alueella syntyi monta itsenäistymistä ajanutta kapinaa. Vuoden 1806 kapinan seurauksena syntyi Varsovan herttuakunta, joka oli olemassa kahdeksan vuotta ennen kuin alue jaettiin jälleen Preussin ja Venäjän kesken. Saksalaisten hallinto syrji ja sorti puolalaisia.


title: Suurpuolan kapina (1918–1919)

text: Ensimmäisen maailmansodan jälkeen Yhdysvaltain presidentti Woodrow Wilsonin Neljäntoista kohdan ohjelma kohtasi vastustusta eurooppalaisilta valloilta, jotka pelkäsivät vallan ja alueiden menettämistä. Saksan poliitikot olivat allekirjoittaneet aselevon 11. marraskuuta 1918 tilanteessa, jolloin saksalaisten rintamalinjat ulottuivat Saksan aiempien rajojen ulkopuolelle sekä lännessä että idässä. Aiemmin maaliskuussa 1918 Saksa oli allekirjoittanut Brest-Litovskin rauhansopimuksen Venäjän kanssa sopiakseen rajoistaan idässä. Tässä sopimuksessa ei huomioitu miljoonia puolalaisia, jotka asuivat välissä olevalla alueella. Tämän seurauksena monta hallinnollista ja alueellista kysymystä jäi avoimeksi ennen kuin Versaillesin sopimus ratifioitiin täysin tammikuussa 1920.


title: Suurpuolan kapina (1918–1919)

text: Wilsonin ehdotus Puolan itsenäisyydestä ja sen rajoista ei saavuttanut kaikkien osapuolten hyväksyntää. Suurin osa Puolan jaetusta ja Preussiin 1700-luvun lopulla liitetystä alueesta oli yhä osa Saksaa ensimmäisen maailmansodan lopussa, ja osia kuului myös Itävalta-Unkariin ja Venäjään. Saksaan kuuluva osa sisälsi Posenin provinssin, eli Suurpuolan alueen, jonka teollinen keskus Poznan (saks. "Posen") oli. Alueen asukasluvusta enemmistö eli yli 60 prosenttia oli puolalaisia ja toistaiseksi oli epäselvää, mihin he tulisivat sijoittumaan ehdotuksen mukaisessa uudessa Puolan valtiossa.


title: Suurpuolan kapina (1918–1919)

text: Keisari Vilhelm II:n erottaminen 9. marraskuuta 1918 merkitsi Saksan monarkian lakkaamista ja Weimarin tasavallan syntymistä. Loppuvuonna Puolassa heräsivät toiveet itsenäisestä valtiosta ja kapinan valmistelut alkoivat. Kapina puhkesi kuuluisan pianistin ja Puolan tulevan pääministerin Ignacy Paderewskin pitämän patrioottisen puheen jälkeen Poznanissa 27. joulukuuta 1918.


title: Suurpuolan kapina (1918–1919)

text: Kapinallisjoukot koostuivat puolalaisen Itä-Preussin alueen sotilasorganisaation jäsenistä, jotka perustivat kansalliskaartin (puol. "Straż Obywatelska"), joka nimettiin myöhemmin kansankaartiksi (puol. "Straż Ludowa"). Kaartiin liittyi vapaaehtoisia, jotka olivat pääosin maailmansodan veteraaneja. Ensimmäinen kapinan syntypaikaksi muodostuneessa hotelli Bazarissa ollut osasto oli satahenkinen joukko Wildan, Poznanin kaupunginosan, kansalliskaartin miehiä. Heitä johti Antoni Wysocki. Johtava ydin oli korkein kansanneuvosto (puol. "Naczelna Rada Ludowa"), joka aluksi vastusti kapinaa, mutta asettui sen tueksi muutaman päivän kuluttua; epävirallisesti jo 3. tammikuuta 1919 ja virallisesti 8-9. tammikuuta alkaen. Sotilaallisessa johdossa toimi alkuun kapteeni Stanisław Taczak ja 9. tammikuuta alkaen kenraali Józef Dowbor-Muśnicki.


title: Suurpuolan kapina (1918–1919)

text: Ajoitus oli edullinen kapinallisille, sillä lokakuun 1918 ja vuoden 1919 ensimmäisten kuukausien välillä Saksassa oli käynnissä vallankumous, jonka aikana monet sotilaat ja merimiehet kapinoivat monarkiaa ja upseerikuntaa vastaan. Tämän jälkeen aselevon demoralisoiman maan uuden tasavaltalaishallituksen päällimmäinen ongelma oli muiden vallankumousliikkeiden kukistaminen Saksassa.


title: Suurpuolan kapina (1918–1919)

text: 15. tammikuuta mennessä puolalaiset kapinalliset onnistuivat valtaamaan suurimman osan Posenin provinssista. He kävivät raskaita taisteluita Saksan armeijaa ja rajavartiota vastaan aina kunnes 16. helmikuuta ympärysvallat ja Saksa uudistivat aselevon, joka vaikutti Posenin alueella olleeseen Saksan rintamalinjaan. Kahakat jatkuivat aina Versailles'n rauhansopimuksen allekirjoittamiseen 28. kesäkuuta 1919. Suurpuolan kapina 1918-1919 on toinen kahdesta menestyksellisestä puolalaiskapinasta, toinen oli Suurpuolan kapina 1806, joka päättyi Napoleon Bonaparten armeijan väliintuloon.


title: Suurpuolan kapina (1918–1919)

text: Moni Suur-Puolan kapinallisista osallistui myös 1919-1921 kapinoihin Sleesiassa.


title: Suurpuolan kapina (1918–1919)

text: Kapinalla oli huomattava merkitys Versailles'ssa tehtyihin päätöksiin, jotka koskivat niin kapinallisten voittamia alueita kuin Puolan käytävääkin. Puolan käytävä oli ennen Puolan ensimmäistä jakoa osa Puola-Liettuaa ja yhdisti maan Itämereen. Tärkeimpiä kaupunkeja alueella olivat Bydgoszcz (saks. "Bromberg"), Leszno (saks. "Lissa") ja Wawicz (saks. "Rawitsch"). Saksalaisen vähemmistöryhmän käynnistämät mielenosoitukset vaikuttivat myöhemmin ihmisten ääniin Sleesiassa, jossa järjestettiin kansaäänestys siitä, halusivatko paikalliset alueen kuuluvan Puolaan vai Saksaan.


title: Suurpuolan kapina (1918–1919)

text: Versailles'n rauhansopimuksesta seuranneet Saksan aluemenetykset lisäsivät saksalaisten halua saada menetetyt alueet takaisin. Rauhansopimuksen myötä joitain ongelmia jäi myös ratkaisematta, kuten Danzigin vapaakaupungin ja Puolan käytävän asema. Osa Adolf Hitlerin puolueongelmaa oli huolehtia näistä ongelmista. Puola kuitenkin kieltäytyi aluemenetysten pelossa 1920- ja 1930-luvuilla Saksan lukuisista pyynnöistä järjestää kansanäänestys ja väestönsiirtoja sekä sen ehdotuksista yhteiseen maanteiden kunnostusprojektiin ja maiden tullien yhdistämiseen.


title: Abbasidien vallankumous

text: Abbasidien vallankumous oli Abbasidi-suvun johtaman Hashimiyya-liikkeen vallankumous, joka suisti vallasta Umaijadien kalifaatin. Vallankumouksen aloitti Abu Muslim 15. kesäkuuta 747 ja se päättyi Umaijadien tappioon nykyisen Irakin alueella käydyssä Zabin taistelussa 25. tammikuuta 750.


title: Abbasidien vallankumous

text: Abbasidit olivat Hashimi-klaanin jäseniä ja Umaijadien kilpailijoita, mutta sanalla "Hashimiyya" viitataan erityisesti Abu Hashimiin, joka oli Ali ibn al-Hanafiyyan pojanpoika ja Muhammad ibn al-Hanafiyyan poika. Perinteisen käsityksen mukaan Abu Hashim kuoli Humeimassa 717 Abbasidi-suvun pään Muhammad ibn Alin talossa. Ennen kuolemaansa hän nimitti Muhammad ibn Alin seuraajakseen. Tämän perinnön oikeuttamana Abbasidit saattoivat uudelleenorganisoida Mukhtarin epäonnistuneeseen kapinaan osallistuneet, jotka tukivat Muhammad ibn al-Hanafiyya.


title: Abbasidien vallankumous

text: Vuodesta 719 alkaen Hashimit alkoivat etsimään kannattajia Khorasanin alueella Persiassa. He naamioivat kampanjointinsa uskonnolliseksi missioksi (dawah) ja etsivät tukea Muhammedin "perheen jäsenelle" mainitsematta mitään Abbasideistä. Missiot osoittautuvat menestyksiksi sekä arabien että muiden ryhmien muslimien keskuudessa, ja erityisesti jälkimmäisten on sanottu olleen merkittävässä roolissa liikkeen kasvattamisessa. Vuoden 743 aikaan Abu Muslim siirtyi Khorasaniin Abbasidien lähettämänä ja otti Hashimiyya-liikkeen johdon vuonna 746. Abbasidien varsinainen johtaja oli Abu al-Abbas.


title: Abbasidien vallankumous

text: Id al-Fitrin päivänä 15. kesäkuuta 747 Abu Muslim tukijoineen heiluttivat mustia lippuja alkaneen vallankumouksen merkiksi. Hän otti koko Khorasanin pian valtaansa, karkotti sen umaijadikuvernöörin Nasr ibn Sayyarin ja lähetti armeijan länteen. Kufa joutui Hashimiyya-liikkeelle vuonna 749 ja samalla piiritettiin Wasit, viimeinen Umaijadien tukikohta. Abu al-Abbas al-Saffah tunnustettiin uudeksi kalifiksi Kufan moskeijassa samana vuonna. Samaan aikaan Merwan II keräsi armeijan ja marssi kohti Irakia. Joukot kohtasivat Zab-joen varrella 25. tammikuuta 750 ja taistelu päättyi Abu al-Abbasin voittoon. Huhtikuussa Damaskos antautui Abbasideille, ja viimeinen naula arkkuun oli, kun abbasidi-agentit murhasivat Merwan II:n Egyptissä elokuussa.


title: Abbasidien vallankumous

text: Voittajat häpäisivät Syyriassa olleet Umaijadien haudat, joista säästettiin vain Omar II:n hauta. Suurin osa suvun jäsenistä jäljitettiin ja tapettiin kuten Merwanin. Abbasidit käyttivät tähän tylyä juonta: He julistivat armahduksen lopuille umaijadeille, joista 80 kerääntyi ottamaan armahduksen vastaan, mutta heidät murhattiinkin. Yksi Hishamin pojanpojista, Abd ar-Rahman I, selviytyi takaa-ajoista ja murhajuonista. Hän perusti Al-Andalusin kuningaskunnan Iberiaan ja julisti perheensä uudeksi Umaijjadien kalifaatiksi.


title: Abbasidien vallankumous

text: Charles W. Previté-Orton esittää, että syy Umaijjadien kalifaatin heikkenemiseen oli islamin nopea leviäminen. Umaijadien valtakaudella joukkokäännytykset toivat persialaisia, berbereitä, kopteja ja aramealaisia islamiin. Nämä "mawalit" olivat usein koulutetumpia ja sivistyneempiä kuin arabiherransa. Uudet käännytetyt saattoivat muuttaa poliittista maisemaa muslimien tasavertaisuuden nimissä. Previté-Ortonin mukaan osuutensa valtakunnan sisäiseen rappeutumiseen oli myös Syyrian ja Irakin välisellä vihanpidolla.


title: Haavoittumismerkki

text: Haavoittumismerkki () oli sotilaallinen kunniamerkki Saksassa. Se myönnettiin sotatoimissa haavoittuneille saksalaisille keisarillisen Saksan armeijassa ensimmäisen maailmansodan aikana, Weimarin Saksan Reichswehrissä sotien välisenä aikana, sekä natsi-Saksan Wehrmachtissa ja SS-joukoissa Espanjan sisällissodan jälkeen ja toisen maailmansodan aikana. Maaliskuusta 1943 alkaen sitä ruvettiin myöntämään myös pommituksissa loukkaantuneille siviileille. Se oli yleisin natsi-Saksan kunniamerkeistä.


title: Haavoittumismerkki

text: Haavoittumismerkistä oli kolme luokkaa.Keisari Vilhelm II perusti haavoittumismerkin 3. maaliskuuta 1918 samana päivänä kun Saksa solmi Brest-Litovskin rauhan Venäjän kanssa. Ensimmäiset merkit jaettiin samana päivänä. Merkki jaettiin maavoimille, mukaan lukien Saksan siirtomaajoukoissa palvelleet sekä lentäjät ja tähystäjät. Merkin myöntöperusteihin kuului: "Merkki on erityinen tunnustus niille, jotka ovat haavoittuneet isänmaata palvellessaan. Merkki on tarkoitettu osoittamaan tunnustusta niille, jotka ovat vuotaneet verta maansa puolesta tai ovat menettäneet terveytensä rintamalla vihollisen toiminnasta johtuen ja eivät siksi kykene työskentelemään".


title: Haavoittumismerkki

text: Merkkiä jaettiin ensimmäisessä maailmansodassa haavoittuneille, sekä mm. rajakahakoissa kuten Suurpuolan kapinassa 1918-1919, Sleesiassa 1918-1921 ja Kärntenissä 1918/1919 haavoittuneille.


title: Haavoittumismerkki

text: 24. kesäkuuta 1918 alkaen merivoimien palveluksessa haavoittuneille jaettiin ulkonäöltään eroava merivoimien haavoittumismerkki ("Verwundetenabzeichen der Marine"), mutta merkistä oli samat kolme luokkaa samoin myöntöperuistein. Toisen maailmansodan alettua merivoimille jaettiin sama haavoittumismerkki 1939, kuin muillekin aselajeille.


title: Haavoittumismerkki

text: Heinäkuussa 1936 natsi-Saksa lähetti Kondori-legioonana tunnetun yksikön osallistumaan Espanjan sisällissotaan. Hitler perusti haavoittumismerkin sisällissodassa haavoittuneille saksalaisille 22. toukokuuta 1939, samoihin aikoihin kun yksikkö kotiutettiin jälleen Saksaan. Merkki oli ensimmäinen versio, jossa oli mukana natsi-Saksan tunnus hakaristi.


title: Haavoittumismerkki

text: Haavoittumismerkki 1939 perustettiin 1. syyskuuta 1939, eli samana päivänä, kun Saksa hyökkäsi Puolaan ja aloitti toisen maailmansodan. Aiemmat haavoittumismerkit ensimmäisestä maailmansodasta, sodan jälkeisistä rajakahakoista tai Espanjan sisällissodasta katsottiin eduksi luokituksessa ja saajalle voitiin myöntää seuraava luokka. Maaliskuusta 1943 alkaen merkkiä jaettiin myös pommituksissa haavoittuneille siviileille.


title: Haavoittumismerkki

text: 1940 Adolf Hitlerin asetuksen mukaan hopeisen tai kultaisen haavoittumismerkin saajalle voidaan myöntää automaattisesti 2. luokan rautaristi, ellei saajalla jo ole sellaista.


title: Haavoittumismerkki

text: Tämä erikoismerkki oli haavoittumismerkeistä harvinaisin, sillä se myönnettiin vain Hitleriä vastaan suunnatussa heinäkuun 20. päivän pommiattentaatissa haavoittuneille. Pommiattentaatissa oli läsnä 24 henkilöä ja heistä jokainen sai eriasteisia vaurioita, yksi kuoli välittömästi sekä kolme menehtyi myöhemmin haavoihinsa. Merkki oli hieman suurempi kuin edeltäjänsä ja sisälsi myös siihen painetun Hitlerin nimikirjoituksen. Hitler myönsi merkin myös itselleen, mutta hän ei käyttänyt sitä, vaan kantoi edelleen ensimmäisessä maailmansodassa saamaansa mustaa haavoittumismerkkiä 1. luokan rautaristin ja kultaisen natsipuolueen puoluemerkin ohella.


title: Haavoittumismerkki

text: Haavoittumismerkki lakkautettiin sodan loppumisen jälkeen, mutta sitä sai yhä kantaa. Vuoden 1957 säädöksen jälkeen 1939 haavoittumismerkkiä sai kantaa vain, jos siitä hiottiin pois hakaristitunnus. Tämä ei kuitenkaan koskenut Espanjan sisällissodan tai heinäkuun 20. päivän haavoittumismerkkejä, joita sai edelleen kantaa alkuperäisessä asussaan.


title: Lännen mies

text: Lännen mies ("The Westerner") on William Wylerin ohjaama lännenelokuva vuodelta 1940. Pääosassa on parhaiten juuri lännenelokuvista muistettava Gary Cooper.


title: Lännen mies

text: Matti Rämö sanoo arviossaan, että ohjaaja Wyler osaa hyödyntää pääosanäyttelijä Gary Cooperin monipuolisuutta. Elokuvan moraalisessa värikartassa hän näkee piristäviä poikkeuksia, vaikka katsojan onkin helppo valita puolensa.


title: Lännen mies

text: Walter Brennan sai parhaan miessivuosa-Oscarin.


title: Figura

text: Figura oli suomalainen naisten alusasu- ja uimapukumerkki ja niitä valmistava tehdas Turussa. Figura-nimellä myytiin etenkin rintaliivejä 1950-luvun alusta vuoteen 2010, jolloin niiden viimeinen valmistaja, ruotsalaisomisteinen Diamina Oy asetettiin konkurssiin.


title: Figura

text: Figura-merkki syntyi Turussa vuonna 1951, kun kauppaneuvos Yrjö Rekola alkoi valmistaa liivejä yrityksessään Lyhy Oy. Vuoteen 1957 mennessä Lyhy oli kasvanut Suomen suurimmaksi liivivalmistajaksi. 1960-luvulla Figura alkoi valmistaa myös bikini-uimapukuja ja 1970-luvulla vaatteita. 1970-luvulla Figuran tehdas Turun Vähäheikkilässä oli Pohjoismaiden suurin liivintuottaja, joka työllisti yli 700 henkilöä.


title: Figura

text: Figura-tuotemerkki myytiin pois 1980-luvun alussa, mutta vuonna 1987 Rekolan tytär Marja-Riitta Lahti ja hänen miehensä Risto Lahti ostivat merkin takaisin perustamalleen Diamina Oy:lle. He avasivat myös kymmenkunta Figura Shop -liikettä eri puolille Suomea.


title: Figura

text: Vuonna 2007 ruotsalainen sijoittaja Mikael Dierks osti Figura Groupin eli turkulaisen Diamina Oy:n ja Osaühing Romanssin Virosta, jonne liivien valmistus siirrettiin Turusta. Dierks kuitenkin ajautui pian vaikeuksiin kilpailussa isojen myymäläketjujen kanssa, ja yritysryhmä asetettiin konkurssiin 2010.


title: Kawasaki

text: Kawasaki voi tarkoittaa:


title: Kiinni jäit

text: "Kiinni jäit" on Jontte Valosaaren 21. tammikuuta 2014 julkaistu ensimmäinen single hänen tulevalta toiselta studioalbumiltaan. Kappaleella vierailee rap-artisti Mikael Gabriel, ja siitä on julkaistu Jere Hietalan ohjaama musiikkivideo. Videolla Jontte Valosaaren osuudet on kuvattu Länsi-Uudenmaan pelastuslaitoksella, ja Mikael Gabrielin osuudet Los Angelesissä.


title: Keletrooppinen reaktio

text: Keletrooppinen reaktio eli kelotrooppinen reaktio on perisyklinen orgaaninen reaktio, jossa elektronit liikkuvat syklisessä muodostelmassa muiden perisyklisten reaktioiden tavoin, jolloin joko muodostuu tai avautuu rengasrakenne. Muihin perisyklisiin reaktioihin verrattuna keletrooppinen reaktio eroaa kuitenkin siten, että konjugoidussa systeemissä reagoivat orbitaalit HOMO ja LUMO ovat yhden ja saman atomin orbitaaleja, eivät molekyyliorbitaaleja. Keletrooppisissa additioissa vähenee π-sidosten lukumäärä yhdellä ja liittyvän atomin koordinaatioluku kasvaa, kun se muodostaa kaksi uutta σ-sidosta. Tälle käänteisissä reaktioissa eli keletrooppisissa eliminaatioissa π-sidosten lukumäärä kasvaa ja poistuvan atomin koordinaatioluku pienenee.


title: Keletrooppinen reaktio

text: Keletrooppiset additiot tapahtuvat tyypillisesti dieenin ja pienen molekyylin kuten typen, rikkidioksidin tai hiilimonoksidin välisenä reaktiona. Reaktiossa liittyvä molekyyli käyttää yhtä vapaata elektronipariaan ja tyhjää p-orbitaalia ja dieeni kahta π-orbitaalia. Tyypillinen keletrooppinen additioreaktio on myös karbeenien additioreaktio alkeeneihin.


title: Keletrooppinen reaktio

text: Keletrooppisten eliminaatioiden ajavana voimana toimii pienten kaasumaisten molekyylien, kuten typen, rikkidioksidin tai hiilimonoksidin eliminoituminen. Irtoava ryhmä lähtee lämmitettäessä ja molekyylejä jotka reagoivat keletrooppisella eliminaatiolla ovat typpeä vapauttavat diatseenit, rikkidioksidia vapauttavat sulfoleenioksidit ja eräät bisykliset ketonit, joista eliminoituu hiilimonoksidia. Muodostuva tuote voi myös olla aromaattinen, mikä osaltaan ajaa reaktiota eteenpäin. Erityisesti sulfoleenioksidien keletrooppisia reaktioita käytetään hyväksi orgaanisessa synteesissä. Rikkidioksidin avulla voidaan dieeni suojata, jotta se ei reagoisi ei-toivotulla tavalla. Suojaus on keletrooppinen additio. Kun suojausta ei enää tarvita, voidaan tuotetta kuumentamalla eliminoida sulfoleenioksidista rikkidioksidi, jolloin dieeni vapautuu. Tämä on keletrooppinen eliminaatioreaktio.


title: Keletrooppinen reaktio

text: Muiden perisyklisten reaktioiden tavoin keletrooppiset reaktiot ovat hyvin selektiivisiä. Esimerkiksi cis-substituoidun sulfoleenioksidin keletrooppinen eliminaatio johtaa E,E-stereokemian omaavaan dieeniin ja trans-substituoidusta sulfoleenioksidista muodostuu E,Z-dieeni.


title: Teenage Rampage

text: ”Teenage Rampage” on brittiläisen Sweet-yhtyeen tammikuussa 1974 singlenä julkaistu kappale. Se nousi yhtyeen kotimaassa listan toiselle sijalle ja Länsi-Saksassa se oli yhtyeen kuudes peräkkäinen ykköshitti. Nicky Chinnin ja Mike Chapmanin kirjoittama kappale ei sisältynyt milläkään yhtyeen studioalbumille.


title: Teenage Rampage

text: Singlen B-puolella oli yhtyeen itse kirjoittama kappale ”Own Up, Take a Look at Yourself”.


title: Teenage Rampage

text: ”Teenage Rampage” edustaa musiikillisesti hard rockia, ollen kuitenkin erityisesti sanoituksen osalta suunnattu nuoremmalle kuuntelijakunnalle.


title: Teenage Rampage

text: Kappaleeseen haluttiin saada liveäänityksen tunnelmaa, joten siihen lisättiin yleisön kirkumista. Sen katsottiin myös sopivan kappaleen kapinahenkisyyteen. Kappaleesta tehtiin myös useita hieman erilaisia musiikkivideoita.


title: Teenage Rampage

text: ”Teenage Rampage” -single ilmestyi 7. tammikuuta 1974. Britanniassa levyt loppuivat pian kesken ja niitä piti tuoda Yhdysvalloista lisää. Suuresta kysynnästä huolimatta kappale ei noussut listaykköseksi, sillä kärjessä oli toinen Chinn/Chapman-tuote, Mud-yhtye, kappaleellaan ”Tiger Feet”. ”Teenage Rampagen” paras sijoitus kahdeksan listaviikon aikana oli siten toinen sija.


title: Teenage Rampage

text: Länsi-Saksassa ”Teenage Rampage” oli Sweetin kuudes peräkkäinen ykkössingle. Se oli listan kärjessä seitsemän viikkoa. Myös Tanskassa se oli listaykkönen seitsemän viikon ajan, ja piikkipaikalle se ylsi myös Irlannissa. Kappale nousi top 10:een lisäksi Norjassa, Sveitsissä, Suomessa ja Belgiassa.


title: Stuart Little 2 (videopeli)

text: Stuart Little 2 on tasohyppelyn ja toimintaseikkailun ominaisuuksia yhdistelevä videopeli, joka pohjautuu samannimiseen elokuvaan. Pelin kehitti ja julkaisi Activision PlayStationille, Game Boy Advancelle ja Windowsille. Peli julkaistiin Pohjois-Amerikassa 12. heinäkuuta ja Euroopassa 19. heinäkuuta 2002.


title: Stuart Little 2 (videopeli)

text: Pelissä pelaaja ottaa Littlen perheen hiiren Stuartin roolin. Peli sisältää yhteensä seitsemän erilaista tasoa, joista kuudessa ensimmäisessä pelaajan pitää Stuartilla löytää ja kerätä seitsemän erilaista sormusta kanarianlintu Margalon ohjeistuksella. Kerättyään yhteensä 30 sormusta pelaaja avaa viimeisen tason nimeltään "Falcon Boss", jossa päihitetään sekä pelin että elokuvan päävihollinen "Haukka".


title: Stuart Little 2 (videopeli)

text: Päävastustasoa lukuun ottamatta jokaiseen tasoon kätketyistä sormuksista yhden löytää piilopaikasta, toisen saa kultaisesta matkalaukusta johon käy kultainen avain, kolmannen saa löydettyään viisi kasvopalikkaa, neljännen saa kerättyään tarpeeksi Littlen kissan Snowbellin kissankeksejä sekä vietyään ne tämän ruokakulholle, ja loput kolme saa suorittamalla tasoista löytyviä Margalon haasteita. Vastaantuleviin haasteisiin kuuluu esimerkiksi lentokoneella lentäminen, skeittilautailu, sekä autolla ajaminen. Kulkuneuvohaasteissa pelaajan päätehtävänä on saada kerättyä haastealueelta kaikki tähdet.


title: Stuart Little 2 (videopeli)

text: Pelissä pelaaja kohtaa myös lukuisia vihollisia, joita voi päihittää joko Stuartin kieppumishyökkäyksellä tai heittämällä tasoista löytyvillä heittoesineillä. Joitakin vihollisia pelaaja voi kuitenkin ainoastaan saada väliaikaisesti pökertymään. Näihin luokittuu esimerkiksi lelurobotit ja lokit. Pelaajalla on aina tason aloittaessa kolme elämää ja kolme energiasydäntä. Jos pelaaja menettää kaikki energiasydämet, Stuart pökertyy ja palautuu viimeisimmälle uudelleenaloituspaikalle, menettäen samalla yhden elämän.


title: Stuart Little 2 (videopeli)

text: Pelaaja voi nostaa energiasydämien määrää jokaiseen tasoon kätketyistä sinisistä matkalaukuista löytyvillä tyhjillä jäätelötötteröillä. Näiden matkalaukkujen lisäksi tasoista löytyy vihreitä matkalaukkuja joista löytyvillä jäätelöillä pelaaja voi täydentää menetettyjä tai tyhjiä energiasydänpaikkoja, sekä punaisia matkalaukkuja joista löytyy aina yhden lisäelämän antava sydän. Punaiset matkalaukut pelaaja voi avata vain heittohyökkäyksellä.


title: Stuart Little 2 (videopeli)

text: Peli sai pääosin ristiriitaisia vastaanottoja, sillä Metacriticillä muodostui ainakin PlayStation-versiolle 7 arvostelun keskiarvoksi 62/100. GameSpot antoi pelille 5.3/10 pistettä. IGN antoi pelille 7/10 pistettä, todeten että "Vain muutama viikko sitten Sony suututti useamman kuin muutaman lapsen Lilo & Stitchillä, keskimääräisellä lasten pelillä, joka oli turhauttava. Nyt heillä on Stuart Little 2 ostettavissa hyllyille aivan sen viereen, joka on keskimääräinen lasten peli, mutta ei turhauttava". GameFAQs antoi pelille 7/10 pistettä kehuen mekaniikkojen vankkaa joukkoa, kenttäsuunnittelua, sekä ihmisarvoista ulkonäköä, mutta kritisoi pelin erittäin lyhyttä kokemusta, liian pientä erottuvuutta muista edeltäjistään genressään sekä hyvin pientä musiikkiraitojen määrää.


title: Patricia of Finland

text: Patricia of Finland, usein vain Patricia, on naisten alusvaatemerkki, joka juontaa juurensa suomalaiseen Oy Sjöblom Ab -perheyritykseen. Sjöblom perusti tuotemerkin 1958.


title: Patricia of Finland

text: Amerikkalaisen Mary Phelps Jacobin vuonna 1914 patentoimat nykyaikaisen kaltaiset rintaliivit alkoivat löytää tiensä Suomeen, kun Julia Albertina Sjöblom alkoi valmistaa niitä vuonna 1922 Helsingin Korkeavuorenkadulle vuonna 1912 avaamassaan ompelimossa J. Sjöblomin Korsetti ja Liina. Hän kopioi amerikkalaisia malleja lehdistä löytämiensä kuvien perusteella. Liivejä kaupiteltiin Helsingissä ovelta ovelle tuolloin enimmäkseen kotona työskennelleille naisille.


title: Patricia of Finland

text: 1920-luvun hyppivä charleston-muotitanssi asetti uusia vaatimuksia naisten rintojen kurissa pysymiseen, ja rintaliivimarkkinat kehittyivät nopeasti. Sjöblomit perustivat Helsinkiin uusia myymälöitä ja alkoivat 1930-luvulla oman tuotannon lisäksi tuoda Suomeen merkkiliivejä ulkomailta.


title: Patricia of Finland

text: Vuonna 1943 yhtiön kolme siihenastista toiminimeä yhdistettiin yritykseksi Oy Sjöblom Ab. Yhtion toimitusjohtaksi tuli Julia Sjöblomin poika Nils. Sotien jälkeinen materiaalipula sai yrityksen keskittymään yhä enemmän valmiiden liivien tuontiin, joka sekin oli säänneltyä. Uuden erän saapuessa Sjöblomin myymälöihin jonotettiin.


title: Patricia of Finland

text:
Sjöblom aloitti 1953 amerikkalaisten Peter Pan -liivien lisenssivalmistuksen uudessa tehtaassaan Helsingin Arabiassa.
Vuonna 1958 yritys päätti tuoda markkinoille oman rintaliivimerkin Patricia. Sjöblomin vuonna 1962 teettämän kyselytutkimuksen 27 000 vastauksen aineisto loi pohjan uudelle rintaliivien senttimetripohjaiselle mitoitusjärjestelmälle.


title: Patricia of Finland

text: 1960-luvun puolivälissä Sjöblom aloitti tuotanto- ja markkinointiyhteistyön ruotsalaisen liivinvalmistajan kanssa niin, että Ruotsissakin voitiin valmistaa ja markkinoida Patriciaa ja Suomessa vastaavasti Abecita-merkkisiä liivejä.


title: Patricia of Finland

text: Suomen vaurastuessa Patricia of Finland -merkki menestyi pitkään hyvin, kunnes yhä kalliimmat tuotantokustannukset heikensivät 1980-luvulla yrityksen kolmen tehtaan kannattavuutta. Vuonna 1980 yrityksen johtoon sisarensa Mariannen jälkeen asettunut Nils-Robert Sjöblom myi perheyrityksen Suomen 1990-luvun alun laman loppuaikoina 1994.


title: Patricia of Finland

text: Patricia of Finland -tuotemerkki jatkaa yhä Patricia Group Oy:n omistuksessa. Yrityksen liikevaihto on noin miljoona euroa. Vuodesta 2004 merkille on avattu muutamia omia myymälöitä Suomeen.


title: Masuria

text: Masuria on alue Puolan koillisosassa. Se ulottuu noin 290 kilometriä Veiksel-joelta itään Liettuan vastaiselle rajalle asti. Alueen pinta-ala on noin 52 000 km². Siellä on noin kaksituhatta järveä.


title: Masuria

text: Alue on harvaan asuttua ja siitä on tullut suosittu lomakohde. Ennen toista maailmansotaa Masuria oli osa Saksalle kuulunutta Itä-Preussia. Siellä käytiin ensimmäisen maailmansodan alussa kuuluisa Masurian järvien taistelu. Myös Adolf Hitlerin päämaja Sudenpesä sijaitsi tällä alueella.


title: Thomas Georgii

text: Thomas (Yrjänänpoika) Georgii (k. noin 1632) oli suomalainen kirkkoherra ja kirjallisuuden suomentaja.


title: Thomas Georgii

text: Viipurista kotoisin ollut Thomas Georgii oli Tukholman suomalaisen seurakunnan kirkkoherrana vuosina 1618–1632.


title: Thomas Georgii

text: Thomas Georgii osallistui suomenkielisen virsikirjan ja kirkkokäsikirjan julkaisemiseen sekä suomensi teoksia. Hänen ruotsin kielestä suomentamansa juutalaisen historioitsijan Flavius Josephuksen historiateos "Yxi historia Hierusalemin surkiasta häwijtöxest" oli ensimmäinen suomenkielinen kirja joka ei perustunut suoraan Raamattuun.


Jääkiekon alle 18-vuotiaiden Euroopan-mestaruuskilpailut 1978 pelattiin Suomessa ja Euroopan-mestaruuden voitti isäntämaa Suomi, hopeaa voitti Neuvostoliitto ja pronssia Ruotsi.


title: In The Mood

text: In The Mood on vuonna 2005 keikkailunsa aloittanut suomalainen yhtye, joka on alun perin lähtöisin Urjalasta. Yhtye esiintyy noin 100 keikan vuositahtia tanssilavoilla, ravintoloissa, pubeissa, risteilylaivoilla, yksityistilaisuuksissa ja konserteissa.


title: In The Mood

text: Yhtye valittiin vuoden 2008 "Tanssiorkestereiden Suomen Mestariksi SMORK-tapahtumassa". Vuonna 2010 In The Mood julkaisi debyyttialbuminsa Ajatuksenlukijan, joka valittiin radiotoimittajien kuukauden levyksi elokuussa 2010. Elokuussa 2017 In The Mood siirtyi MagnumLiven yksinmyyntiin. Kesäkuussa 2017 yhtyeeltä ilmestyi viiden kappaleen EP-levy. Levyllä vierailee myös Jani & Jetsetters -yhtyeestä tuttu Jani Forsman.


title: In The Mood

text: Yhtyeen musiikillista linjaa on hankala kuvailla lyhyesti, mutta ohjelmistossa on vahvasti edustettuna kitaravetoinen rytmimusiikki, jossa on vaikutteita erityisesti 1950- ja 1960-luvuilta. In The Mood on tunnettu tyylillisestä tinkimättömyydestään, energisestä lavaesiintymisestään sekä siitä, että esitettävä ohjelmisto poikkeaa olennaisesti muista tanssilavoja ja -ravintoloita kiertävistä yhtyeistä. Lisäksi esiintymiset noudattavat harvoin tiukkaa kaavaa: spontaaniudelle ja yllätyksellisyydelle on jätetty tarkoituksella tilaa.


title: In The Mood

text: In The Mood sovittaa kappaleet itse: sovituksissa on yhtyeen jäsenten kirjavan musiikillisen taustan ansiosta elementtejä niin rautalankamusiikista, jazzista, bluesista, countrysta, rockista, punkista, soulista kuin funkistakin. Yhtyeellä on ohjelmistossaan myös enenevässä määrin omaa tuotantoa, jossa on vaikutteita useista edellä mainituista tyyleistä. Tärkeänä perusperiaatteenaan In The Mood pitää sitä, että vaikka sen esittämä musiikki on tanssittavaa, siinä on sisältöä erityisesti musiikin kuuntelijalle.


title: In The Mood

text: Yhtyeen alkuperäisjäseniä ovat kitaristi Ilari Haavisto sekä basisti Paavo Rahkila. In The Moodin nykyinen solisti (vuodesta 2013) on Suvi Karjula, joka tuli suuremman yleisön tietoisuuteen jo ennen yhtyeeseen liittymistään menestyttyään Seinäjoen Tangomarkkinoilla. Yhtyeen aiemmat solistit olivat Maija Tenkanen sekä Mariina Niittymäki. Kesäkuussa 2015 toiseksi kitaristiksi liittyi Turo Rytkyn tilalle Jukka-Pekka Berg, joka vaikutti yhtyeessä kesäkuuhun 2018 asti. Helmikuussa 2016 yhtyeen rumpaliksi Pasi Järvisen tilalle kiinnitettiin Dmitri Dmitrenko.


title: Näsumin kirkko

text: Näsumin kirkko () on kirkkorakennus Ruotsissa Bromöllan kunnassa. Se on rakennettu vuonna 1871, mutta samalla paikalla on ollut kirkko jo 1200-luvulla. Kirkkoon mahtuu noin 500 ihmistä.


title: Näsumin kirkko

text: Kirkkorakennuksen vieressä on vanha hautausmaa. Sen viereen rakennettiin uusi hautausmaa 1940-luvulla tilanpuutteen vuoksi. Kolmas, vuonna 1897 perustettu hautausmaa sijaitsee vähän kauempana kirkosta.


title: Korisliiga-kausi 2014–2015

text: Korisliiga-kausi 2014–2015 oli 75. kausi, jolloin pelattiin miesten koripallon Suomen mestaruudesta. Hallitsevana mestarina kauteen lähti Tampereen Pyrintö ja sarjanousijana Helsinki Seagulls.


title: Korisliiga-kausi 2014–2015

text: Namika Lappeenranta luopui taloudellisen tilanteensa vuoksi sarjapaikastaan ennen kauden alkua. Liittohallituksen aikaisemman päätöksen mukaisesti joukkueen tilalle ei nostettu toista joukkuetta, vaan sarja pelattiin 11 joukkueen nelinkertaisena sarjana, jossa kukin joukkue pelasi toisia joukkueita vastaan kaksi koti- ja kaksi vierasottelua.


title: Korisliiga-kausi 2014–2015

text: Korisliiga ja seurat aloittivat 24. lokakuuta 2014 lähtien kolmivuotisena projektina kaikkien Korisliigaotteluiden suoratoiston KorisliigaTV:n välityksellä. Ottelut olivat katsottavissa ympäri maailman. Kameratuotanto tapahtui vastaavaa palvelua muun muassa Euroliigaan tuottavan belgialaisyrityksen avulla, ja jakelualustan tuotti suomalaisyritys. Palvelu tuotettiin liikkeen tunnistavien automaattikameroiden avulla. Lisäksi KorisliigaTV tuotti koosteet otteluista, valmentajahaastattelut sekä reaaliaikaisia huippuhetkiä otteluista. Kaikkia otteluita ei selostettu. KorisliigaTV oli maksullinen, ja katseluoikeus oli ostettavissa runkosarjassa joko yksittäisiin otteluihin, tietyn joukkueen kaikkiin otteluihin tai kaikkien joukkueiden kaikkiin otteluihin. Pudotuspeleistä KorisliigaTV näytti, osin muuta kautta televisioitavien ottelujen vuoksi, 12–31 ottelua. KorisliigaTV:n lisäksi Yleisradio esitti Korisliiga-otteluita Urheiluviikonloppu-lähetyksissään näytettyään kauden aikana kahdeksan runkosarjaottelua ja kaikki loppuottelut, joista kaksi ensimmäistä YLE Areenassa. Lisäksi YLE lisäsi valikoimaansa Naisten Korisliigan otteluita. Urheilusanomat näytti tilaajilleen verkkosivuillaan Korisliiga-otteluita keskiviikkoisin marraskuusta alkaen, ja VeikkausTV lähetti muutamia otteluita. Yhteensä YLE, VeikkausTV ja ISTV näyttivät 55 runkosarja ja 5–8 pudotuspeliottelua, joita selostivat mun muassa Toni Flink, Saku Mäkinen ja Tuomas Pakkanen.


title: Korisliiga-kausi 2014–2015

text: Korisliigaan osallistuvista joukkueista kansainvälisiin sarjoihin osallistuivat Baltian liigaa pelannut Pyrintö, EuroChallengessa kilpailleet Joensuun Kataja sekä KTP-Basket ja VTB United-liigassa palloillut Loimaa Bisons.


title: Korisliiga-kausi 2014–2015

text: Korisliigan kauden 2014–2015 runkosarjassa kukin joukkue pelasi toisia joukkueita vastaan kaksi koti- ja kaksi vierasottelua. Runkosarja alkoi 1. lokakuuta 2014 ja päättyi 15. huhtikuuta. Runkosarjan kahdeksan parasta joukkuetta selvisivät pudotuspelivaiheeseen. Runkosarjan viimeisen joukkueen oli tarkoitus pudota toiseksi korkeimmalle sarjatasolle, I-divisioona A:han, ja tämän sarjan voittaja nousi Korisliigaan seuraavaksi kaudeksi.


title: Korisliiga-kausi 2014–2015

text: Marraskuun lopulla osa Korisliigan erotuomareista ilmoittautui esteellisiksi tuomitsemaan kotipaikkakuntansa ulkopuolella pelattavia otteluita, minkä johdosta sarjan joulukuun otteluita oli vaarassa peruuntua tuomaripulan vuoksi. Tuomarien protestin taustalla oli verottajan tulkinta tuomarien matkakorvauksista ja päivärahoista, mikä aiheutti tuomareille merkittäviä jälkiveroja. Asia ratkaistiin muutaman päivän kuluttua, kun Koripalloliitto sopi tuomarien kanssa määräaikaisen, kuluvan kauden ajan kestävän työsuhteen.


title: Korisliiga-kausi 2014–2015

text: Seagullsin Melsahn Basabe sai Koripalloliitolta joulukuussa yhden ottelun pelikiellon epäurheilijamaisesta käytöksestä. Urheilulehden toimittaja kritisoi marraskuussa sarjan epäluotettavana pitämäänsä tilastointia (livescore) ja sitä, ettei joukkueiden ottelukokoonpanoja ole julkistettu sovitussa ajassa, mikä on aiheuttanut hankaluuksia vedonlyöjille. Koripalloliittoa kritisoitiin myös sen kiellettyä yllättäen pelaajilta yleisesti käytetyt aluspaidat ja liiton sakotettua Kouvoja Jason Conleyn kuukauden pelaaja -palkitsemistilauksessa käyttämän paidan vuoksi. Aluspaitakäytäntöä täsmennettiin kritiikin jälkeen.


title: Korisliiga-kausi 2014–2015

text: Kauden nimekkäimpiin pelaajasiirtoihin kuului brittiläisen maajoukkuetakamies Devon van Oostrumin saapuminen Kouvoihin lainasopimuksella marraskuussa. Van Oostrum pelasi kuitenkin vaatimattomasti, ja sopimus purettiin kuuden ottelun jälkeen. Kauden aikana keskusteltiin jälleen sarjan ulkomaalaisvahvistusten määrästä: kansainvälisissä sarjoissa ei ollut Korisliigan herrasmiessäännön mukaista kolmen ulkomaalaispelaajan rajoitusta, joten näitä otteluita pelaavilla joukkueilla on useassa tapauksessa ylimääräisiä ulkomaalaispelaajia näitä otteluita varten. Lisäksi moni seura, jolla ei ollut tarpeeksi tasokasta omaa juniorituotantoa, hankki herrasmiessäänöllä pelaten A-juniori-ikäisiä pelaajia kokoonpanoihinsa, koska nämä rinnastettiin suomalaispelaajiin yhden pelatun A-junioriottelun jälkeen. Tilanteen nurinkurisuudesta käytettiin esimerkkinä käytännössä suomalaistunutta Damon Williamsia, joka kauteen 2014–2015 mennessä oli pelannut koko Suomen-uransa ulkomaalaisstatuksella ja jolla ei kuitenkaan ollut Suomen kansalaisuutta tai A-junioriottelua Suomessa.Pyrinnön Antero Lehto pelasi historian 12. pelaajana 500. runkosarjaottelunsa. Katajan Teemu Rannikko ylitti 28. joulukuuta 2014 tuhannen koriinjohtaneen syötön rajan sarjan historian pienimmällä ottelumäärällä (164), ja saman seuran Petri Virtanen saavutti helmikuussa historian ensimmäisenä pelaajana 1 700 koriinjohtaneen syötön rajan. KTP-Basketin Jukka Matinen heitti maaliskuussa 900. onnistuneen kolmen pisteen heittonsa runkosarjassa historian neljäntenä pelaajana.


title: Korisliiga-kausi 2014–2015

text: Katajan valmentaja Pekka Salminen ylsi joulukuussa 200. runkosarjavoittoonsa ja samassa ottelussa historian viidentenä valmentajana 400 valmennettuun miesten runkosarjaotteluun pääsarjassa.


title: Korisliiga-kausi 2014–2015

text: Koripalloliitto rankaisi runkosarjan voittanutta KTP-Basketia puolivälierien ja välierien kotikenttäedun menetyksellä sen jätettyä epähuomiossa pelaajan lisenssimaksun suorittamatta ja siten peluutettua edustuskelvotonta pelaajaa. Lisäksi seuralle määrättiin 2000 euron sakot rikkeestään. Päätöstä tehdessään Koripalloliitto kohtuullisti KTP-Basketin rangaistusta pitämällä ottelutulokset voimassa ja sarjasijoitukset ennallaan. Myöhemmin Urheilun oikeusturvalautakunta piti päätöksessään kohtuullistamisratkaisua perusteltuna, mutta rangaistustoimenpiteitä riittämättöminä. KTP-Basketille määrättiin kuuden sarjapisteen pistemenetys ja Koripalloliitto velvoitettiin laatimaan päätöksen mukainen runkosarjan sarjataulukko uudestaan. Päätöksen seurauksena Korisliigan puolivälierä- ja välieräotteluiden otteluparit ja lopputulokset pysyivät ennallaan, mutta liittohallitus päätti finaalien ja pronssiottelun kotiedun määräytyvän oikeusturvalautakunnan edellyttämän sarjataulukon mukaan.


title: Korisliiga-kausi 2014–2015

text:
Pudotuspelit käynnistyivät 18. huhtikuuta, ja ne käytiin ns. paras viidestä -menetelmällä, eli kolme otteluvoittoa ensin saavuttanut joukkue voitti otteluparin.
KTP:n Kenneth Simms taklasi toukokuussa välierissä Loimaan Antto Nikkarista niin, ettei tämä enää pystynyt jatkamaan ottelua. Simms sai teostaan harvinaisen välittömän ulosajon, ja KTP:lle tuomittiin 300 euron sakko. KTP:n päävalmentaja Anton Mirolybov sai saman ottelun loukkaavasta kielenkäytöstään sakon ja varoituksen. Rangaistuksia pidettiin riittämättöminä.


title: Korisliiga-kausi 2014–2015

text: Loimaa pelasi kotiottelunsa Turkuhallissa Turussa, johon syntyperäinen turkulainen, Katajan Teemu Rannikko palasi näin pelaamaan 15 vuoden tauon jälkeen. Kataja voitti loppuottelusarjan, ja Rannikko ylsi isänsä Jari Rannikon tavoin Suomen mestaruuteen. Ennen ottelusarjaa Suomen pitkäaikaisista maajoukkuepelaajista sekä Katajan Rannikko ja Petri Virtanen että Loimaan Tuukka Kotti eivät olleet voittaneet Suomen mestaruutta. Vaikka Rannikko oli Katajan kapteeni, antoi hän perinteiset voittoseremoniallisuudet, korisukan leikkaamisen ja Pantteri-patsaan noston, Kataja-ikoni Virtasen tehtäviksi. Virtanen oli joukkueineen jäänyt ennen mestaruuttaan viidesti SM-hopealle.


title: Korisliiga-kausi 2014–2015

text: Loppuottelusarjan hahmoksi nousi Katajan Tommi Huolila, joka 198-senttisenä siirrettiin korinaluspelaajaksi Katajan ainoan varsinaisen sentterin, Tom Knightin, loukkaannuttua toisessa finaalissa. Huolila paransi peliesityksiään ottelu ottelulta ja palkittiin lopulta ratkaisevan finaalin parhaana pelaajana. Kataja oli yltänyt himmeämmille mitalisijoille useasti aikaisemminkin, mutta nyt se saavutti seurahistoriansa ensimmäisen miesten Suomen mestaruuden.Lähde:


title: Korisliiga-kausi 2014–2015

text: Suomen mestaruus oli 34-vuotiaille Teemu Rannikolle ja Korisliiga-ikoni Petri Virtaselle uran ensimmäinen. Kyseessä oli myös seuralle historian ensimmäinen mestaruus. Jesse Niemellä oli kaksi aikaisempaa mestaruutta kasvattajaseuransa Tampereen Pyrinnön joukkueesta, ja kolmas mestaruus oli 25-vuotiaalle Niemelle jo viides SM-mitali. Joukkueen apuvalmentajana toimi Tuomas Oja.


title: Korisliiga-kausi 2014–2015

text: Lähde:


title: Esa Lehtinen (yrittäjä)

text: Esa Lehtinen, taiteilijanimeltään Jämsän Paroni, on suomalainen Jämsästä kotoisin olevan rengas- ja viihdealan yrittäjä joka on esiintynyt myös itse iskelmälaulajana.


title: Esa Lehtinen (yrittäjä)

text: Lehtinen siirtyi rengasalalle ostettuaan 1973 "Jämsän Kumikorjaamon" jossa hän aloitti autonrenkaiden pinnoituksen. Rengaspinnoittamoa varten valmistui uusi halli 1976 Jämsään. Lehtinen myi myös soraa ja hänellä oli "Paroni-Center"-niminen kauppakeskus Jämsässä. Lehtinen omisti 1980-luvun alkupuolella jo useita rengasalan liikkeitä Tampereen ja Jämsän seudulla. Hän myi kuitenkin yrityksensä Isko Oy:lle ja muutti asumaan Kanariansaarille.


title: Esa Lehtinen (yrittäjä)

text: Lehtinen palasi Suomeen 2001 ja rakensi Nurmijärvelle Ruusulinnan tanssipaviljongin joka avattiin toukokuussa 2001. Lehtisellä oli lisäksi aiemmin "Satulinna"-niminen tanssipaikka Parolassa. Vuonna 2006 hän palasi myös rengasalalle perustettuaan raskaan kaluston renkaisiin erikoistuneen "RuusuRengas"-nimisen yrityksen Nurmijärvelle.


title: Esa Lehtinen (yrittäjä)

text: Lehtinen esiintyi myös iskelmälaulajana ja hän kiersi vuosina 1964–1993 esiintymässä oman yhtyeensä kanssa. Hän on toiminut lisäksi tanssien järjestäjänä sekä Suomessa että Kanariansaarilla. Lehtinen on tehnyt myös joitain levytyksiä muun muassa kokooma-cd:n "Paronin parhaat".


title: Äsphultin kirkko

text: Äsphultin kirkko () on Ruotsissa Kristianstadin kunnassa sijaitseva kirkkorakennus. Hiekkakiviperustusten avulla sen on ajoitettu olevan peräisin 1100-luvun jälkipuoliskolta.


title: Äsphultin kirkko

text: Hiekkakivestä tehty kastemalja on kirkon vanhin esine ja luultavasti yhtä vanha kuin kirkkokin on. Alttarirakennelman on tehnyt Matthias Stenberg 1700-luvun alussa barokkityyliin. Saarnastuolissa on osia eri aikakausilta 1600-, 1700- ja 1800-luvuilta.


title: Uumajansaamelaiset

text: Uumajansaamelaiset ovat saamelaisten etninen ryhmä, joka elää Keski-Ruotsissa Uumajanjoen alueella piitimensaamelaisten ja eteläsaamelaisten välissä. Vuonna 1995 uumajansaamelaisia oli noin 1000 henkeä Lyckselessä, Malåssa, Tärnassa ja Sorselessa.


title: Uumajansaamelaiset

text: Aikaisemmin uumajansaamelaisia asui myös Norjassa, mutta siellä he ovat jo sulautuneet muuhun väestöön.


title: Uumajansaamelaiset

text: Uumajansaamen kieltä puhuu nykyisin vain muutama vanhus.


title: Karl Rautio

text: Karl (Kalle) Rautio (20. marraskuuta 1889 – 15. joulukuuta 1963 Petroskoi) oli suomalaissyntyinen Neuvosto-Karjalassa vaikuttanut säveltäjä, musiikinopettaja ja kapellimestari.


title: Karl Rautio

text: Pohjanmaalta kotoisin olleen Raution perhe muutti 1903 siirtolaisiksi Yhdysvaltoihin. Karl Rautio työskenteli kaivosmiehenä ja harrasti myös musiikkia toimien kaivosmiesten puhallinorkesterin johtajana. Vuonna 1916 hän meni opiskelemaan musiikkia Kalifornian Berkeleyn yliopistoon ja valmistui sieltä 1920. Rautio muutti 1922 Neuvostoliittoon ja asettui asumaan Neuvosto-Karjalaan. Rautio toimi Petroskoin pedagogisen teknikumin musiikin opettajana ja perusti Karjalan ensimmäisen sekakuoron ja kaksi orkesteria.


title: Karl Rautio

text: Rautio oli mukana perustamassa vuonna 1931 Karjalan autonomisen neuvostotasavallan radion simfoniaorkesteria ja toimi sen ensimmäisenä kapellimestarina vuoteen 1935 saakka. Vuonna 1945 Raution säveltämä ja Armas Äikiän sanoittama Karjalais-suomalaisen sosialistisen neuvostotasavallan hymni valittiin 1940 perustetun tasavallan kansallislauluksi. Laulusta luovuttiin 1956 kun Karjalais-suomalainen SNT sulautettiin Venäjän SNT:hen ja siitä tuli itsehallinnollinen Venäjän alue.


title: Karl Rautio

text: Petroskoin musiikkioppilaitos on nimetty Raution mukaan.


title: Bob Houbregs

text: Robert J. "Bob" Houbregs (12. maaliskuuta 1932 Vancouver, Brittiläinen Kolumbia – 28. toukokuuta 2014) oli kanadalainen koripalloilija.


title: Bob Houbregs

text: Milwaukee Hawks varasi Houbregsin NBA:han toisella vuorolla . Hän pelasi Hawksin jälkeen Baltimore Bulletsissa, Boston Celticsissä ja Fort Wayne/Detroit Pistonsissa. Vuonna 1987 Houbregs nimettiin pelaajana Basketball Hall of Fameen.


title: Bob Houbregs

text: Houbregs toimi Seattle SuperSonicsin toimitusjohtajana joukkueen ensimmäisten NBA-vuosien ajan. Hän kuoli 28. toukokuuta 2014, 82-vuotiaana. Hänen kuolinsyytään ei kerrottu julkisuuteen.


title: Käänteisen neliön laki

text: Käänteisen neliön lailla tarkoitetaan relaatiota, missä x on suhteessa y:n neliön käänteisarvoon, x ~ 1/y^2. Lakia noudattavat esimerkiksi gravitaatiolaki, Coulombin voima kahden varauksen välillä ja pallomaisen säteilylähteen säteilyn vaimeneminen etäisyyden funktiona. Esimerkiksi kaksinkertaisen etäisyyden päässä vaikutus on yhden neljäsosan alkuperäisestä, kolminkertaisen matkan päässä yhdeksäsosa, nelinkertaisen matkan päässä kuudestoistaosa jne.


title: Killan koulu

text: Killan koulu on Keravalla sijaitseva peruskoulu, jossa annetaan opetusta 1–6. luokille. Koulu on rakennettu vuonna 1983 ja sijaitsee osoitteessa Sarvimäentie 35. Alakoulua käy noin 290 oppilasta.


title: Killan koulu

text: Killan koulu toimii varsinaisina vaalipäivinä Keravan kaupungin Killan äänestysalueen (alue 4) äänestyspaikkana.


title: Taitokirja

text: Taitokirja on Vilho Setälän toimittama joka kodin aakkosellinen ohjekirja kodin piirissä askartelevalle. Ensimmäinen laitos julkaistiin vuonna 1930. Vuoden 1952 uusittu laitos koostuu 1 216 sivusta, 3 700 hakusanasta ja 4 300 yksityiskohtaisesta kuvasta ja piirroksesta aina aaltopahvista öljykiviin. Kirjan loppuun on listattu työkaluja ja tarvikkeita varten palveluluettelo sekä lisätietoja haluavalle kirjallisuusluettelo.


title: Hell Raiser

text: ”Hell Raiser” on brittiläisen Sweet-yhtyeen esittämä kappale, jonka ovat kirjoittaneet Nicky Chinn ja Mike Chapman. Kappale julkaistiin singlenä huhtikuussa 1973, jolloin se nousi yhtyeen kotimaassa listan toiselle sijalle.


title: Hell Raiser

text: Kappale jatkoi Sweetin siirtymistä musiikillisesti raskaampaan ilmaisuun. Heavyrock-tyylisenä raitana se oli yhtyeeltä ennenkuulumaton esitys räjähdysefekteineen. Samaa raskasta tyyliä edustaa myös B-puolen ”Burning”, joka on yhtyeen itse tekemä kappale. Sweet oli saanut enemmän ohjia omiin käsiinsä, jolloin se pyrki systemaattisesti lisäämään uskottavuuttaan raskaan rockin yhtyeenä.


title: Hell Raiser

text: Yhtyeen kotimaassa Britanniassa kappale Hell Raiser oli 11 listaviikon aikana parhaimmillaan toisella sijalla. Kappale nousi listykköseksi Länsi-Saksassa (2 viikkoa) ja Tanskassa (3 viikkoa).


title: Porilaisten muistomerkki

text: Porilaisten muistomerkki (myös Rumpalipoika tai Rumpalipatsas) on Porin Itäpuistossa sijaitseva kuvanveistäjä Kauko Räikkeen veistos. Se on ottanut aiheensa Albert Edelfeltin vuonna 1892 tekemästä maalauksesta "Porilaisten marssi", joka kuvaa marssivaa Porin rykmentin rumpalipoikaa. Pronssinen veistos on Satakunnan Säästöpankin lahjoittama ja se paljastettiin ensimmäistä kertaa vietetyn Porin Päivän yhteydessä 24. syyskuuta 1961.


title: Porilaisten muistomerkki

text: Patsaasta on vuosikymmenten saatossa muodostunut yksi Porin symboleista. Vuonna 1981 sen pohjalta luotiin paikallisen käsityöläisten valmistama matkamuistoksi tarkoitettu nukke. Vuodesta 2005 lähtien on Pori tutuksi ry jakanut Rumpalipoika-tunnustuspalkintoa ansioituneelle porilaiselle henkilölle tai yhteisölle.


title: Miiko Albornoz

text: Miiko Martin Albornoz Inola (s. 30. marraskuuta 1990 Tukholma, Ruotsi) on ruotsinsuomalaissyntyinen chileläinen jalkapalloilija, pelipaikaltaan laitapuolustaja. Hänen äitinsä on ruotsinsuomalainen ja isä chileläinen. Hän edustaa Ruotsin pääsarjassa Allsvenskanissa pelaavaa Malmö FF:ää.


title: Miiko Albornoz

text: Synnyinmaataan Ruotsia ikäkausimaajoukkueissa edustanut Albornoz pelasi ensimmäisen A-maaottelunsa Chilen paidassa tammikuussa 2014. Hänet valittiin Chilen alustavaan 30 pelaajan joukkueeseen vuoden 2014 maailmanmestaruuskilpailuihin.


title: Miiko Albornoz

text: Albornozin isä on chileläinen ja äiti suomalainen. Hän olisi voinut edustaa Ruotsia tai Suomea, mutta valitsi isänsä kotimaan Chilen.


title: Savion koulu

text: Savion koulu on Keravan Saviolla sijaitseva peruskoulu, jossa annetaan opetusta esiasteelta 9. luokalle saakka. Koulun osoite on Juurakkokatu 33. Koulun vanhin osa valmistui vuonna 1930. Sittemmin koulua on laajennettu ja uusittu. Koulun rehtorina toimii Mari Korhonen. Koulua käy noin 390 oppilasta.


title: Savion koulu

text: Savion koulu toimii varsinaisina vaalipäivinä Keravan kaupungin Savion ja Koivikon äänestysalueiden (alueet 7 ja 8) äänestyspaikkana.


title: Mall

text: Mall on yhdysvaltalainen elokuva, joka perustuu Eric Bogosianin kirjoittamaan samannimiseen, vuonna 2001 julkaistuun romaaniin. Elokuvan on ohjannut Linkin Park -yhtyeen DJ, Joe Hahn ja vastaavana tuottajana toimii Vincent D’Onofrio. Se on ensimmäinen Hahnin ohjaama elokuva.


title: Mall

text: Elokuvan kuvaukset alkoivat huhtikuussa 2012 Los Angelesissa, Yhdysvalloissa. Elokuvan pääosissa esiintyvät Vincent D’Onofrio, Gina Gershon, Peter Stormage, James Frecheville ja Cameron Monaghan. Elokuvassa esiintyy Linkin Parkin musiikkia.


title: Keravanjoen koulu

text: Keravanjoen koulu on Keravalla sijaitseva peruskoulu, joka koostuu kahdesta eri toimipisteestä. "Lapilan toimipiste" toimii alakouluna eli siellä annetaan opetusta luokille 1-6. "Jaakkolan toimipiste" on yläkoulu (luokat 7-9).


title: Keravanjoen koulu

text: Keravanjoen koulun alakoulussa (Laipilan toimipiste) on noin 270 ja yläkoulussa (Jaakkolan toimipiste) 470 oppilasta.


title: Keravanjoen koulu

text: Keravanjoen koulun Jaakkolan toimipiste toimii varsinaisina vaalipäivinä Keravan kaupungin Jaakkolan äänestysalueen (alue 10) äänestyspaikkana ja Lapilan toimipiste Lapilan äänestysalueen (alue 11) äänestyspaikkana.


title: Sestola

text: Sestola on kunta Pohjois-Italiassa olevassa Modenan maakunnassa Emilia-Romagnan alueella. Kunta kuuluu Apenniinien vuoristoon. Alueen korkein vuori 2 165 metriä korkea Monte Cimone on kunnan alueella. Sestolassa on Emilia-Romagnan suosituin talviurheilukeskus. Korkealla Sestolan keskustan yläpuolella on kaupungin suojaksi 1500-luvulla rakennettu linna.


title: Monte Cimone

text: Monte Cimone on vuori Italiassa Emilia-Romagnan alueella. Vuori on 2 165 metriä korkea ja se kuuluu Apenniinien vuoristoon. Se sijaitsee Modenan maakunnassa neljän kunnan alueella, jotka ovat Fiumalbo, Sestola, Fanano ja Riolunato. Kylmän sodan aikaan vuorelle pääsy oli kielletty, koska sen sisään on louhittu sotilaallisia kohteita. Nykyään Monte Cimone on Emilia-Romagnan suosituin talviurheilukeskus.


title: Lea Pyykkö

text: Lea Kaarina Pyykkö o.s. Huuhtanen (18. kesäkuuta 1917 Ollila, Kivennapa – 24. toukokuuta 2009 Turku) oli venäläisen kirjallisuuden suomentaja. Hän oli aktiivinen Turun Kirjallisen Seuran jäsen, sihteeri ja myöhemmin puheenjohtaja. Martti Anhava epäili häntä haastattelussa nimimerkiksi, mutta Pyykön lapset kertoivat, että kyse on oikeasta nimestä.


title: Lea Pyykkö

text: Pyykkö opiskeli venäjää aikuisiällä. Tosin kotona hän kuuli sitä jonkin verran, ja kotipaikan murteessa oli paljon venäläisyyttä. Hän suomensi Fjodor Dostojevskin, Leo Tolstoin ja muiden venäläisten klassikoiden teoksia.


title: Daryl Janmaat

text: Daryl Janmaat (s. 22. heinäkuuta 1989 Leidschendam) on hollantilainen jalkapalloilija, joka edustaa Englannin Valioliigassa pelaavaa Newcastle Unitedia. Pelipaikaltaan Janmaat on oikea laitapuolustaja.


title: Daryl Janmaat

text: Vuosina 2012–2014 kasvattajaseuransa Feyenoordin edustusjoukkueen riveissä Eredivisiessä pelannut Janmaat on ammattilaisurallaan edustanut myös samassa sarjassa pelaavia ADO Den Haagia ja Heerenveeniä. Kesän 2014 MM-kisojen jälkeen hän siirtyi Englantiin Newcatle Unitediin.


title: Daryl Janmaat

text: Janmaat saavutti pronssia Alankomaiden joukkueessa vuoden 2014 MM-kilpailuissa.


title: Pavullo nel Frignano

text: Pavullo nel Frignano on kunta Pohjois-Italiassa olevassa Modenan maakunnassa Emilia-Romagnan alueella. Kunnan nähtävyyksiä on Montecuccolon linna ("Castello di Montecuccolo"). Kunta osti tämän keskiaikaisen linnan vuonna 1961, ja sen jälkeen sitä on kunnostettu. Pavullo nel Frignanossa on myös Modenan herttuan kesäasunto, "Palazzo Ducale", jossa nykyään pidetään taidenäyttelyitä.


title: Anneli Tempakka

text: Anneli Tempakka on suomalainen Yleisradion toimittaja.


title: Anneli Tempakka

text: Tempakka toimi 1970- ja 1980-luvulla Yleisradion nuorten ohjelmien toimittajana. Hän teki 1970-luvun lopulla radioon ohjelmasarjan "Olen erilainen nuori" jossa haastateltiin nuoria joilla oli jokin vaikea sairaus tai jotka muuten poikkesivat valtaväestöstä.


title: Anneli Tempakka

text: Syksyllä 1981 Tempakka ja toinen Yleisradion toimittaja Maija Dahlgren arvostelivat ohjelmissaan edellisenä vuonna käynnistyneessä Rockradiossa esitettyjen suomalaisten rock-kappaleiden sanoituksia ja Rockradion toimittajien kielenkäyttöä.


title: Anneli Tempakka

text: Myöhemmin Tempakka toimi Yleisradion kulttuuritoimittajana ja teki muun muassa 1997 radio-ohjelman taiteilija Alpo Jaakolasta ("Alpo Jaakolan mystinen maailma").


title: Reino Koski

text: Reino Koski (s. 30. elokuuta 1932 Vaasa) on suomalainen vaatesuunnittelija, joka on työskennellyt muun muassa Reimalle, Suomen Trikoolle ja Finn-Flare Oy:lle. Koski on suunnitellut yhteistyössä Finn-Flare Oy:n kanssa vaatteita muun muassa Adidakselle sekä Koholle. Hän oli mukana kehittämässä Reimalle suosittua likaa hylkivää enstex-ulkoiluvaatekangasta.


title: Reino Koski

text: Koski opiskeli Taideteollisessa oppilaitoksessa, valmistui muotitaiteilijaksi 1956 ja työskenteli sitten neljä vuotta Tiklaksessa ja läpi 1960-luvun Reimassa. Vuonna 1970 hän perusti oman suunnittelutoimiston Reino Design Ky:n. Hänen palvelujaan käyttäneitä yrityksiä ovat myös Piironen Oy, Tampuku Oy, Hagströmin Nahkatehdas, Porin Paitatehdas Oy, Tuomisen Puku Oy, Matti-Trikoo Oy, Rissanen Oy, Master-Coat Oy ja Luhta Oy.


title: Reino Koski

text: Vuonna 1976 Koskelle myönnettiin taideteollisuuden valtionpalkinto ja vuonna 1999 valtion taiteilijaeläke. Hän on MTO:n perustajajäsen sekä Ornamon kunniajäsen ja toiminut myös Ornamon varapuheenjohtajana.


title: Reino Koski

text: Helsingin Tammisalossa asuva Koski tunnetaan myös taidemaalarina.


title: Shining (pelisarja)

text: Shining on Segan tuottama fantasiapelisarja usealle videopelialustalle. Sarjan ensimmäinen osa "Shining in the Darkness" julkaistiin Sega Mega Drive -konsolille vuonna 1991.


title: Shining (pelisarja)

text: Sarjan osien pelimaailmat vaihtelevat suuresti toisistaan. Esimerkiksi "Shining in the Darkness" ja "Shining the Holy Ark" keskittyvät enemmän luolastojen tutkimiseen, kun taas suurin osa "Shining Force" -nimeä kantavista peleistä ovat vuoropohjaisia roolipelejä.


title: Tiklas

text: Tiklas on entinen suomalainen vaatevalmistaja ja nykyisin M.A.S.I Companyn aputoiminimi ja miesten paitojen tuotemerkki. Tiklaksen tehtaat työllistivät suurimmillaan noin 2 000 henkeä.


title: Tiklas

text: Tiklas perustettiin Lassila & Tikanojan vaatetehtaana tukkukaupan rinnalle vuonna 1923, mutta yhtiöitiin Tiklas Oy:ksi vasta 1945. Tehdas perustettiin tuottamaan valmisvaatteita, joiden suosio oli kasvamassa räätälinvaatteiden ja itse ommeltujen sijasta. Ensimmäisiä tuotteita olivat miesten puvut, paidat ja alusvaatteet. Vuodesta 1938 vuoteen 1960 Tiklas valmisti sosiaaliministeriölle äitiyspakkausten tekstiilituotteet, mistä muodostui parhaimmillaan 20 prosenttia yrityksen myynnistä. Vuonna 1964 aloitettiin naistenvaatteiden valmistus ja myöhemmin otettiin ohjelmaan myös lasten ulkoiluvaatteet.


title: Tiklas

text: Tiklas oli 1980-luvulle saakka Suomen suurimpia vaateyrityksiä, jolla oli tuotantoa lähes 20 paikkakunnalla Suomessa, erityisesti Etelä-Pohjanmaan kunnissa. Vuonna 1971 Tiklas työllisti 1 446 suomalaista. Hallinto oli vuodesta 1965 alkaen Helsingissä. Tiklas aloitti vientimarkkinoinnin 1960-luvun alussa ja oli pitkään Suomen suurin vaateviejä. 1960-luvulta alkaen yli puolet Tiklaksen tuotannosta meni vientiin, ja vuonna 1980 viennin osuus oli 65 prosenttia liikevaihdosta. Lassila & Tikanojalle myönnettiin tasavallan presidentin vientipalkinto 1969. 1980-luvun alkuvuosina suurimman asiakkaan, brittiläisen Marks & Spencerin tilaukset työllistivät kaksi Tiklaksen tehdasta, kunnes tilaukset siirrettiin Kaukoitään 1985. Tiklaksen osuus koko Lassila & Tikanoja -yhtymän liikevaihdosta vuonna 1983 oli 36 prosenttia.


title: Tiklas

text: Tiklaksen käyttämiä vaatesuunnittelijoita olivat muiden muassa Ritva Falla, Mariaana von Knorring, Reino Koski, Matti Seppänen ja Sirkka Vesa-Kantele.


title: Tiklas

text: Vuonna 1991 Lassila & Tikanoja myi tappioiden takia Tiklaksen osake-enemmistön Teks-Investille. Tästä muodostui 680 työntekijän Avardo Oy, josta Lassila & Tikanoja omisti kolmanneksen ja johon kuului myös muun muassa kuopiolainen Piretta-P.T.A. Tiklas-ryhmään kuuluneet yhtiöt Tiklas, Puku-Tiklas ja Ulkoilu-Tiklas haettiin konkurssiin vuonna 1995. Viimeisinä olivat silloin toiminnassa Vaasan ja Kauhajoen tehtaat. Yrityksillä oli silloin 330 työntekijää, joista 75 oli ollut pitkään lomautettuna.


title: Arvo Ylärakkola

text: Arvo Ylärakkola (23. syyskuuta 1917 Viipuri – 28. tammikuuta 1983 Tukholma, Ruotsi) oli ruotsinsuomalainen historiantutkija.


title: Arvo Ylärakkola

text: Viipurissa syntynyt kirjaltaja Ylärakkola osallistui sotien jälkeiseen Karjalan siirtoväen asutustoimintaan. Hän muutti vuonna 1956 pysyvästi Ruotsiin ja oli sen jälkeen näkyvä hahmo ruotsinsuomalaisessa järjestötoiminnassa. Hän oli vuosina 1976–1978 Suomen Siirtolaisuusinstituutin valtuuskunnassa Ruotsin Suomalaisseurojen Keskusliiton edustajana. Ylärakkolalle myönnettiin vuonna 1977 Suomessa asessorin arvonimi.


title: Arvo Ylärakkola

text: Ylärakkolan tunnetuin teos oli vuonna 1976 julkaistu elämäkerrallinen tutkimus Neuvostoliittoon asettuneesta suomalaisesta sosialistijohtaja Edvard Gyllingistä. Hän kirjoitti myös ruotsinsuomalaisten järjestöjen ja Ruotsin suomenkielisen lehdistön historiasta. Hän johti 1970-luvulla työryhmää, joka keräsi muistitietoa ruotsinsuomalaisten historiasta. Tukholman Suomi-talossa vuonna 1977 toimintansa aloittanut Ruotsinsuomalaisten arkisto oli osittain Ylärakkolan ideoima.


title: Klinikan synty

text: Klinikan synty () on Michel Foucault’n kirja vuodelta 1963. Teoksen on suomentanut Simo Määttä. Suomennoksen julkaisi Niin & näin vuonna 2013.


title: Ventspils Olimpiskais Stadions

text: Ventspils Olimpiskais Stadions on Latviassa Ventspilsin kaupungissa sijaitseva jalkapallo- ja yleisurheilustadion. Se on osa Olimpiskais centrs Ventspils -nimistä urheilukeskusta, jossa on useiden jalkapallokenttien lisäksi muun muassa jäähalli, sekä koripalloa ja yleisurheilua varten tarkoitetut sisähallit.


title: Ventspils Olimpiskais Stadions

text: Olimpiskais Stadions toimii maan pääsarjassa pelaavan FK Ventspilsin kotikenttänä, lisäksi stadionilla on pelattu maaotteluita. Se oli muun muassa vuoden 2014 Baltic Cupin näyttämönä.


title: Kristina Jakobsson-Kärki

text: Kristina Jakobsson-Kärki on suomalainen vaatesuunnittelija, joka tunnetaan erityisesti Reimalle suunnittelemistaan lastenvaatteista.


title: Kristina Jakobsson-Kärki

text: Jakobsson-Kärki opiskeli Taideteollisessa korkeakoulussa ja aloitti valmistuttuaan 1960-luvun puolivälissä pitkän uransa Reimassa. Hän asui pitkään Kankaanpäässä, kunnes muutti 1980-luvun alussa takaisin synnyinkaupunkiinsa Helsinkiin.


title: Kristina Jakobsson-Kärki

text: Hän sai lastenkulttuurin valtionpalkinnon vuonna 1987.


title: Sanat ja asiat

text: Sanat ja asiat. Ihmistieteiden arkeologia () on Michel Foucault’n kirja vuodelta 1966. Teoksen on suomentanut Mika Määttänen ja julkaissut suomeksi Gaudeamus vuonna 2010. Jälkisanat on kirjoittanut Markku Koivusalo.


title: Sanat ja asiat

text: Teoksen ensimmäisessä luvussa Foucault käsittelee Diego Velázquezin maalausta "Hovinaiset" vuodelta 1656.


title: Tiedon arkeologia

text: Tiedon arkeologia ("L’archéologie du savoir") on filosofi Michel Foucault’n kirja vuodelta 1969. Teoksen on suomentanut Tapani Kilpeläinen ja julkaissut suomeksi Vastapaino vuonna 2005.


title: Huittisten Säästöpankki

text: Huittisten Säästöpankki on vuonna 1877 perustettu säästöpankki, joka toimii Satakunnan ja Lounais-Pirkanmaan alueilla. Pankin pääkonttori on Huittisissa ja sivukonttoreita sillä on lisäksi Eurassa, Porissa, Sastamalassa sekä Säkylässä.


title: Huittisten Säästöpankki

text: Huittisten Säästöpankki kuuluu Säästöpankkiryhmään. Asiakkaita sillä on noin 27 000.


title: Turvallisuus, alue, väestö

text: Turvallisuus, alue, väestö () on filosofi Michel Foucault’n Collège de Francessa 1977–1978 pitämä luentosarja, joka ilmestyi kirjana 1978. Teoksen on suomentanut Antti Paakkari ja julkaissut suomeksi Tutkijaliitto vuonna 2010.


title: Mikael Rohkean sotilasritarikunta

text: Mikael Rohkean sotilasritarikunta () on Romanian ylin sotilaille tarkoitettu kunniamerkki, jonka perusti Romanian kuningas Ferdinand I ensimmäisen maailmansodan aikana 26. syyskuuta 1916. Se on nimetty 1500-luvulla eläneen Valakian, Transylvanian ja Moldavian prinssin Mikael Rohkean ("Mihai Viteazul", myös "Mihai Bravu") mukaan. Ritarikunnan kunniamerkki voidaan myöntää taistelussa kunnostautuneelle yksilölle tai yhteisesti koko yksikölle. Kunniamerkillä on kolme luokkaa.


title: Mikael Rohkean sotilasritarikunta

text:
1. luokka: 16
2. luokka: 12
3. luokka: 336 (joista 43 sotilasyksiköille)


title: Mikael Rohkean sotilasritarikunta

text: Romania osallistui ensimmäiseen maailmansotaan elokuusta 1916 alkaen. Sodan aikana palkittuihin kuuluivat mm. sotamarsalkka Alexandru Averescu ja tuleva poliitikko sekä diplomaatti Grigore Gafencu.


title: Mikael Rohkean sotilasritarikunta

text: Mitalilla palkittiin myös Unkarin-Romanian sodassa 1918-1920 palvelleita. Myöhemmin Romanian diktaattoriksi noussut Ion Antonescu sai omansa Romanian kuninkaalta Tisza-joella 1919.


title: Mikael Rohkean sotilasritarikunta

text:
1. luokka: 15
2. luokka: 76 (joista 13 sotilasyksiköille)
3. luokka: 1628 (joista 118 sotilasyksiköille)


title: Mikael Rohkean sotilasritarikunta

text: Toisen maailmansodan aikana kunniamerkin saivat mm. kenraali Vasile Atanasiu, kenraaliluutnantti Radu Băldescu sekä Nicolae Dabija, josta tuli kommunisminvastainen vastarintajohtaja toisen maailmansodan jälkeen ja joka sai omansa Kaukasuksen taistelujen aikana Tamanin sillanpäässä 1943. Myös tuleva kuningas Mikael I sai kunniamerkin armeijan komentajana itärintamalla 1941.


title: Mikael Rohkean sotilasritarikunta

text: Romania osallistui toiseen maailmansotaan aluksi akselivaltojen liittolaisena. Kunniamerkkiä jaettiin tällöin myös useille natsi-Saksan komentajille kuten Hermann Göringille ja Erwin Rommelille, mutta myös muille Saksan liittolaisille. Esimerkiksi Carl Gustaf Emil Mannerheim palkittiin kunniamerkin kaikilla kolmella luokalla 1. marraskuuta 1941.


title: Mikael Rohkean sotilasritarikunta

text: Elokuussa 1944 Romania julisti sodan Saksalle ja liittyi liittoutuneiden puolelle. Tämän jälkeen kunniamerkkejä myönnettiin myös liittoutuneiden upseereille. Sodan jälkeen palkittuihin kuuluu mm. Jugoslavian johtaja Josip Broz Tito, jolle myönnettiin kaikki kolme luokkaa 1947.


title: Mikael Rohkean sotilasritarikunta

text: Ritarikunta lakkautettiin 1947, mutta otettiin uudelleen käyttöön vuonna 2000.


title: Länsi-Suomen Osuuspankki

text: Länsi-Suomen Osuuspankki on vuonna 2006 perustettu osuuspankki, joka on osa valtakunnallista OP -finanssiryhmää. Se muodostui Porin Seudun Osuuspankin, Rauman Seudun Osuuspankin, Eurajoen Osuuspankin ja Kankaanpään Osuuspankin yhdistyessä.


title: Länsi-Suomen Osuuspankki

text: Länsi-Suomen Osuuspankin tase oli vuonna 2013 noin 2,2 miljardia euroa ja omistajajäseniä sillä on 65 345 (2012). Pankin pääkonttori sijaitsee Porissa kauppakeskus BePOPin rakennuksessa. Lisäksi sillä on 15 sivukonttoria kymmenellä eri paikkakunnalla. Satakunnan ohella Länsi-Suomen Osuuspankki toimii myös Varsinais-Suomen Pyhärannassa.


title: Tarkkailla ja rangaista

text: Tarkkailla ja rangaista ("Surveiller et punir: Naissance de la prison") on filosofi Michel Foucault’n kirja vuodelta 1975. Teoksen on suomentanut Eevi Nivanka ja julkaissut suomeksi Otava vuonna 1980.


title: Arto Elovirta

text: Arto Elovirta (s. 4. maaliskuuta 1947 Turku) on suomalainen itseoppinut vaatesuunnittelija ja vaatetusalan yrittäjä. Hänet tunnetaan useiden suomalaisten vaatemerkkien mallistojen luojana ja vuonna 1983 perustamastaan Donatello-vaatetusliikkeestä.


title: Arto Elovirta

text: Elovirran isoisä oli kenkäkauppias, ja hänen vanhemmillaan oli Turussa lastenvaatetehdas nimeltä Mekla-valmiste. Sen lopetettua 1965 Arto Elovirta aloitti veljensä kanssa 1967 lasten ja nuorten ulkoiluvaatteiden valmistuksen Meklalta perityllä Oukei-tuotemerkillä, mutta toiminta päättyi rahoitusvaikeuksiin 1970-luvun lopussa. Elovirta työskenteli sitten miestenmallistojen suunnittelijana Trinet Oy:ssä Littoisissa 1979–1984 ja One Top Oy:ssä 1982–1993. Hän on tehnyt suunnittelutyötä myös Kestilälle, Dixi-Coatille, Femitexille, Suomen Höyhenelle, Grünsteinille, Joukatexille, Luhdalle, Piretta-P.T.A.:lle ja Tiklakselle.


title: Arto Elovirta

text: Vuonna 1983 Elovirta perusti laadukkaita ulkomaisia vaatetusmerkkejä edustavan Donatellon Turun Linnankadun ja Brahenkadun kulmaan. 1980-luvun lopulla Elovirralla oli Turussa myös Archie’s Best- ja Vaasassa The Best Shop -myymälä. 1990-luvun alussa Elovirta perusti Helsingin Katajanokan rantaan A.E.I. Magazine -nimisen liikkeen, joka ei kuitenkaan menestynyt syrjäisen sijainnin ja alkavan laman takia.


title: Arto Elovirta

text: Donatello on tuonut ensimmäisenä Suomen markkinoille muun muassa Cornelianin, Dieselin ja Hugo Bossin tuotteita. Muita Elovirran edustamia merkkejä ovat olleet Giorgio Armani, Byblos, Christian Lacroix sekä Marithé + François Girbaud. Elovirta on pitänyt yllä myös itse suunnittelemaansa vaatemerkkiä Mondo Di Archie (MDA).


title: Arto Elovirta

text: Keväällä 2014 Arto Elovirta ilmoitti jäävänsä eläkkeelle ja jättävänsä liikkeen poikansa ja tyttärensä hoidettavaksi. Myymälä ja verkkosivusto suljettiin.


title: Arto Elovirta

text: Vuonna 1988 Elovirta sai ensimmäisen Muodin Gloria -palkinnon, jonka myönsi naistenlehti Gloria. Seuraavana vuonna Pukeva myönsi hänelle Ruben Jaari -mitalin.


title: Histoire de la folie à l’âge classique

text: Histoire de la folie à l’âge classique. Folie et déraison on filosofi Michel Foucault’n vuonna 1961 ilmestynyt väitöskirja hulluuden historiasta.


title: Krasnodon

text: Krasnodon () on kaupunki Luhanskin alueen eteläosissa Itä-Ukrainassa, noin 45 kilometriä Luhanskista kaakkoon ja vain 7 kilometriä Venäjän Rostovin alueen rajan länsipuolella. Kaupungin kautta kulkee Luhanskista saapuva ja Venäjän Rostovin alueen rajalle johtava M04-valtatie.


title: Krasnodon

text: Ennen vuonna 1938 kaupunki tunnettiin nimellä "Sorokyne" ().


title: Krasnodon

text: Vuonna 2013 siellä asui virallisen arvion mukaan 44 283 asukasta. Krasnodonin kaupunkipiirin (103 931 as.) alueeseen kuuluu myös kaksi runsaan 20 000 asukkaan kaupunkia (Молодогвардійськ, Суходільськ), kahdeksan kaupunkityyppistä taajamaa ja maaseutukylien asukkaita. Krasnodonin piirin hallintokeskus sijaitsee Krasnodonin kaupungissa, vaikka Krasnodonin kaupunki muodostaa Krasnodonin piiristä erillinen hallintopiirin (29 691 as.)


title: Krasnodon

text: Ainakin toukokuussa 2014 seudulla oli Ukrainan hallitusvaltaa vastustavia separatisteja.


title: Ristikankaan kappeli

text: Ristikankaan kappeli on Lappeenrannan seurakuntayhtymän siunauskappeli Ristikankaan hautausmaalla Kesämäen kaupunginosassa Lappeenrannassa. Hautausmaa valmistui kesällä 1932 ja kappeli vuonna 1957.


title: Ristikankaan kappeli

text: Ristikankaan kappelin on suunnitellut arkkitehti Erik Bryggman. Bryggman sai suunnitelmat valmiiksi, mutta sairastui ja kuoli joulun 1955 alla. Bryggmanin toimistossa työskennellyt turkulaisarkkitehti Olli Kestilä jatkoi suunnittelutyön loppuun.


title: Ristikankaan kappeli

text: Harjakattoinen siunauskappeli sijaitsee mäntyrinteessä. Ympäröivä luonto on läsnä sisätiloissa samalla tavoin kuin Bryggmanin muissa kappeleissa. Ristikankaan kappelia käytetään myös hartaustilaisuuksiin ja jumalanpalveluksiin.


title: Ristikankaan kappeli

text: Kappelin sisäänkäyntijulkisivun etuseinään on sijoitettu kuvanveistäjä Wäinö Aaltosen reliefi "Seppelöidyt äidit", teos paljastettiin 1960.


title: Marie Thérèse Rodet Geoffrin

text: Marie Thérèse Rodet Geoffrin (26. kesäkuuta 1699 Pariisi, Ranska – 6. lokakuuta 1777, Pariisi, Ranska) "alias Madame Geoffrin" oli varakas ranskalainen salonginpitäjä ja mesenaatti, jota pidetään yhtenä valistusajan tärkeimmistä naispuolisista vaikuttajista. Madame Geoffrin ja hänen miehensä François Geoffrinin asunto Pariisissa, Rue Saint-Honorén varrella toimi yksityisenä salonkina hänen järjestämilleen, Pariisin suosituimmille keskustelutilaisuuksille. Vallitsevan etiketin mukaan tilaisuuden emäntä () valikoi tilaisuuden vieraat, järjesti ohjelman ja tarjoilun sekä johti keskusteluja. Hänen kutsuvieraslistoiltaan löytyivät monet ajan suurimmat kirjailijat ja runoilijat, filosofit, taidemaalarit ja kuvanveistäjät, kriitikot kuin matemaatikotkin. Lopulta hänen järjestämänsä tilaisuudet muodostuivat niin suosituiksi, että kutsuja alkoi sadella Euroopan hoveista; muun muassa vuonna 1765 Madame Geoffrin vieraili Puolan kuningas Stanislaus II:n luona.


title: Luulajansaamelaiset

text: Luulajanjansaamelaiset ovat saamelaisten etninen ryhmä, joka elää pääasiassa Pohjois-Ruotsissa Luulajanjoen alueella pohjoissaamelaisten ja piitimensaamelaisten välissä. Vuonna 1995 luulajansaamelaisia oli noin 6000 henkeä Ruotsin Jokimukassa ja Jällivaaran eteläosissa sekä Norjan lähialueilla, erityisesti Tysfjordissa.


title: Luulajansaamelaiset

text: Luulajansaamen kieltä puhuu noin 1000-2000 henkeä.


title: Amateur World Series 1976

text: Amateur World Series 1976 oli kaiken kaikkiaan 24. Baseballin maailmanmestaruusturnaus ja ensimmäinen, jonka järjesti uusi kattojärjestö, loppuvuodesta 1975 perustettu "International Baseball Association" (AINBA "esp. Asociacion Internacional de Beisbol Amateur - vuodesta 2000 alkaen International Baseball Federation, IBAF)". Järjestö syntyi kahden kilpailevan järjestön - Federación Internacional de Béisbol Amateur (FIBA) ja Federación Mundial de Béisbol Amateur (FEMBA) - yhdistäessä voimansa. Turnaus pelattiin Kolumbiassa joulukuussa 1976.


title: Amateur World Series 1976

text: Kuuba ja Puerto Rico päätyivät tasatilanteeseen sarjan kärjessä, ja näiden oli tarkoitus kohdata paras kolmesta pelattavassa loppuottelusarjassa mestaruuden ratkaisemiseksi. Puertoricolaiset eivät kuitenkaan olleet varautuneet lisäpäiviin kisapaikalla, vaan näiden oli luovutettava mestaruus Kuuballe.


title: Sidoste

text: Sidoste Oy on suomalainen perheyhtiö ja yksi Pohjoismaiden suurimmista sukkien valmistajista.


title: Sidoste

text: Yrityksen perustivat vuonna 1945 Saima ja Lauri Mölsä, joka oli sodissa haavoittunut neljästi ja etsi rauhan tultua itselleen elinkeinoa. Tampereen Veisussa sijaitseva, moneen kertaan laajennettu Sidosteen tehdas työllistää noin 70 henkilöä ja tuottaa noin kolme miljoonaa sukkaparia vuodessa. Suurimmillaan 1980-luvulla työntekijöitä oli pari sataa ja viennin osuus liikevaihdosta oli lähes puolet. Nykyisin Sidoste myy tuotteitaan lähinnä Suomeen.


title: Sidoste

text: Miesten, naisten ja lasten perussukkien lisäksi yritys valmistaa urheilusukkia sekä erikoissukkia muun muassa staattisen sähkön estämiseksi ja tekokuituallergiasta kärsiville.


title: Sidoste

text: Yrityksen toimitusjohtajaksi nousi vuonna 2018 Janne Tamminen. Hän korvasi vuodesta 1977 johtajana olleen perustajien pojan, tekstiili-insinööri ja yrittäjäneuvos Eero Mölsän.


title: Sidoste

text: Yrityksen tavaramerkkinä ja mainoshahmoina on vuosikymmeniä käytetty kahta terrieriä, jotka taistelevat yhdestä sukasta, tunnuslauseena ”Sidoste-sukka kestää”. Tunnuksen suunnittelivat Lauri Mölsä ja Tapio Alikylä 1950-luvun puolivälissä. Vuodesta 1963 terrierit ovat murisseet myös yrityksen televisiomainoksissa.


title: Garage (lonkero)

text: Garage on Sinebrychoffin valmistama lonkero, joka ilmestyi markkinoille keväällä 2012. Tällä hetkellä siitä valmistetaan ja markkinoidaan kolmea vaihtoehtoa, jotka ovat kirpeän sitruunan makuinen "Hard Lemonade", jääteetyyppinen "Hard Ice Tea" sekä kevään 2016 uutuus, viinirypäleen ja inkiväärin makuinen "Hard Punch". Juomien alkoholipitoisuus on 4,6 prosenttia. Vaihtoehdoista "Hard Lemonaden" tuoteryhmä on saanut alkunsa Yhdysvalloista.


title: Garage (lonkero)

text: Garagea myydään tällä hetkellä ainakin Yhdysvalloissa, Tanskassa, Virossa, Latviassa, Unkarissa, Kanadassa ja Suomessa.


title: Jean-Luc Lagarce

text: Jean-Luc Lagarce (14. helmikuuta 1957 Héricourt, Haute-Saône – 30. syyskuuta 1995 Pariisi) oli ranskalainen näytelmäkirjailija, näyttelijä ja ohjaaja. Hän on tällä hetkellä Ranskan esitetyin näytelmäkirjailija. Hänen näytelmiään on käännetty useille kielille. Suomeksi on ilmestynyt vain Reita Lounatvuoren käännös "Ihan vain maailmanloppu" alkuperäisteoksesta "Juste la fin du monde". Tämä näytelmä on eräs Lagarcen esitetyimmistä teksteistä yhdessä näytelmän "Le pays lointain" (kaukainen maa) kanssa. "Le pays lointain" on laajennettu versio samasta aiheesta kuin "Juste la fin du monde". Siinä mies saapuu lapsuudenkotiinsa pitkän ajan jälkeen kertomaan, että on vakavasti sairas ja tulee kuolemaan pian eikä kuitenkaan saa tätä sanottua. Lagarcen kirjoitustapa on omintakeinen, runollinen ja samaan aikaan humoristinen. Hänen henkilönsä yrittävät ikään kuin tarkentaa koko ajan sanottavaansa ja eksyvät samalla syvemmälle ja syvemmälle sanottavansa suohon.


title: Jean-Luc Lagarce

text: Jean Luc Lagarce syntyi tavalliseen työläisperheeseen 14. helmikuuta 1957 Hericourtissa. Hän opiskeli filosofiaa Besançonissa ja perusti oman teatteriryhmänsä samaan kaupunkiin. Hän ohjasi aluksi muiden kirjailijoiden teoksia ja siirtyi sitten omiin teksteihinsä. Hänen näytelmänsä eivät saavuttaneet menestystä hänen elinaikanaan, ja ne tavallaan löydettiin uudelleen hänen kuolemansa jälkeen paljolti hänen työtoverinsa Francois Berreurin ansiosta, joka on julkaissut koko Lagarcen tuotannon Les solitaires intempestifs -kustantamossa, jonka hän perusti yhdessä Lagarcen kanssa vuonna 1992. Jean Luc Lagarce kuoli Pariisissa aidsiin vuonna 1995.


title: Korismaattimutaasi

text: Korismaattimutaasi on entsyymi, joka katalysoi korismiinihapon isomeroitumista prefeenihapoksi. Entsyymiä esiintyy kasveissa ja bakteereissa, mutta ei eläimissä. Korismaatimutaasilla on tärkeä rooli aromaattisten aminohappojen biosynteesissä. Entsyymin EC-numero on 5.4.99.5 ja CAS-numero 9068-30-8..


title: Korismaattimutaasi

text: Korismaattimutaasi on kasveissa ja bakteereissa rakenteeltaan homodimeeri tai -trimeeri eli koostuu kahdesta tai kolmesta keskenään samanlaisesta alayksiköstä. Alayksiköt koostuvat kolmesta α-kierteestä, jotka ovat kiinnittyneet toisiinsa lyhyillä silmukoilla. Jokaisessa alayksikössä on katalyyttisesti aktiivinen keskus ja katalyyttisesti aktiivisia aminohappoja ovat arginiini, asparagiini, kaksi asparagiinihappoa ja tyrosiini. Lisäksi substraatin sitoutumista ja siirtymätilan stabilointia varten korismaattimutaasin aktiivisessa keskuksessa on myös valiini- ja isoleusiiniaminohappoja. Alayksiköt järjestäytyvät siten, että kaikkien alayksiköiden aktiiviset keskukset ovat lähekkäin.


title: Korismaattimutaasi

text: Korismaattimutaasin katalysoima reaktio on perisyklinen ja tarkemmin sigmatrooppinen Claisen-toisiintuminen. Reaktiossa korismiinihapon 5-asemassa olevan hiilen ja happiatomin välinen sidos katkeaa samalla, kun kaksoissidos hiilten C1 ja c6-väliltä siirtyy hiilten C6 ja C5 välille. 1-asemassa oleva hiili muodostuu uuden sidoksen korismiinihapon metyleeniryhmän kanssa. Mekanismi on pystytty varmentamaan syntetisoimalla reaktion siirtymätila-analogi, joka toimi korismiinihapon inhibiittorina. Eräiden bakteerien kuten "Escherichia coli" -bakteerien korismaattimutaasit kykenevät katalysoimaan myös prefeenihapon hapetusta 4-hydroksifenyylipalorypälehapoksi. Osalla bakteereista kuten "Bacillus subtilis" -bakteereilla tätä varten tarvitaan toinen entsyymi prefenaattidehydrogenaasi.


title: Korismaattimutaasi

text: Korismaattimutaasin toimintaa inhiboivat entsyymin tuote prefeenihappo sekä aromaattiset aminohapot fenyylialaniini, tryptofaani ja tyrosiini sekä eräät metallit kuten kupari ja koboltti.


title: Fantomas uhkaa maailmaa

text: Fantomas uhkaa maailmaa eli Fantomas ja Scotland Yard ("Fantômas contre Scotland Yard") on André Hunebellen ohjaama ranskalais-italialainen elokuva vuodelta 1967 ja kolmiosaisen Fantomas-elokuvasarjan viimeinen osa. Kaksi aiempaa ovat "Fantômas – sadan naamion mies" ja "Fantomas nauraa kuolemalle". Elokuvat perustuvat Marcel Allainin ja Pierre Souvestren vuonna 1911 alkaneeseen jatkokertomukseen Fantômasista.


title: Fantomas uhkaa maailmaa

text: Lordi Edward Mac Rashleyn skotlantilaista linnaa esittää Roquetailladen linna, joka sijaitse Girondessa. Linnan sisätilat rakennettiin Boulogne-Billancourt'n studiolle.


title: Fantomas uhkaa maailmaa

text: Fantômas määrää rikkaille veron ja uhkaa surmata ne, jotka eivät sitä maksa. Lordi McRashley kutsuu toimittaja Fandorin ja komisario Juven Skotlantiin. Lord McRashley, joka on yksi Fantômasin mahdollisista uhreista, tekee linnastaan päämajan, josta tulee Fantômasille ansa.


title: Fantomas uhkaa maailmaa

text: Elokuvaa on mainittu eräässä arviossa sarjan värikkäitä edeltäjiään vaisummaksi. Sen studiokuvauksessa ei ole samaa vetovoimaa, ja tehosteet ovat vaatimattomia.


title: Trinet

text: Trinet Oy oli suomalainen vaatevalmistaja, joka toimi vuodesta 1964 Turun Itäharjulla ja 1970-luvun alusta vuoteen 1983 Littoisten vanhassa verkatehtaassa Liedossa. 1970-luvun loppupuolella tuotantoa oli jonkin aikaa myös Paraisilla ja Kiuruvedellä.


title: Trinet

text: Trinetin perustajaosakkaita olivat kuopiolaisen Turon turkulainen tytäryhtiö Teiniasu sekä Hyvonilla aiemmin työskennelleet Matti Tarkiainen, Harri Fagerström ja Juhani Valkonen. Ensimmäiset vuodet yritys haki suuntaansa, kunnes 1968 se palkkasi ruotsalaisen Hans Metzénin suunnittelemaan hameita ja puseroita. Niitä myytiin hyvin ympäri Eurooppaa, mutta toisaalta Metzén heikensi Trinetin taloutta muun muassa ostamalla paljon kankaita varastoon.


title: Trinet

text: Trinet vei tuotannostaan jopa 60 prosenttia Keski-Euroopan maihin. Huippuvuosinaan sillä oli Pohjoismaissa ja Saksassa kymmenisen omaa myymälää. Yrityksen suunnittelijanimiä olivat Metzénin lisäksi Arto Elovirta, Sirpa Tenho ja Kirsti Raekallio. Suunnittelijat arvostivat yrityksen suhteellisen vapaata työkulttuuria, ja Trinet oli harvoja suomalaisia vaateyrityksiä jotka tuolloin toivat suunnittelijoiden nimet näkyvästi esiin markkinoinnissaan.


title: Trinet

text: Trinetin tuotteisiin kuului 1980-luvun alussa nuorten vaatemerkki Topper, jonka tuotteet valmistettiin kustannussyistä Suomen ulkopuolella.


title: Trinet

text: Vuonna 1983 Turo osti Trinetin koko osakekannan ja siirsi toiminnot Kuopioon.


title: The Lost World: Jurassic Park (konsolipeli)

text: The Lost World: Jurassic Park on DreamWorks Interactiven kehittämä toimintapeli, joka on julkaistu vuonna 1997 PlayStation ja Sega Saturn alustoille. Peli perustuu "Kadonnut maailma – Jurassic Park" elokuvaan. Valittavana on viisi hahmoa: Compsognathus, Velociraptor ja Tyrannosaurus rex sekä kaksi eri ihmishahmoa.


text: Samana vuonna on julkaistu eri kehittäjien peli eri alustoille.


title: Anneli Kukkonen

text: Anneli Kukkonen (s. 24. maaliskuuta 1946 Kontiolahti) on suomalainen muotitaiteilija, joka on suunnitellut vaatteita muun muassa Suomen Trikoolle, Reimalle ja Kestilälle.